text:
Uburiganya bwa satani
Abantu benshi uburyo bazi satani siko ameze, satani ni umubeshyi cyane kandi ni umuriganya ntabwo ajya aza rimwe. Iyo umutsinze uyu munsi agutegera ku kindi gihe, we ntabwo ajya arambwirwa, aragukurikira kugeza akugushije mu cyaha iyo utabaye maso. Muribuka ko n’ig ihe ategera Yesu mu butayu yabonye amutsinze amutega ikindi gihe. Satani ntaryama, ntasinzira, ntaruhuka, iyo umucitse uyu munis ahita ategura undi mutego wo kukugushamo kuburyo yabona uko ahitana ubugingo bwawe, niyo mpamvu uba ukwye guhora wiyteguranye intwaro zose z’Imana.
Paulo yandikiye Abafeso 6:11 ‘’Mwambare intwaro Zose z’Imana,kugira ngo mubashe guhagarara mudatsinzwe n’uburiganya bwa Satani.’’
Hano Ijambo ry’Imana riradusaba kwambara intwaro zose atabuze nimwe kugira ngo tubashe guhagarara tudatsindwa n’uburiganya bwa Satan, iyo wibagiwe imwe gusa aho niho Satani anyura.
Satani ni umushukanyi cyane, afite amayeri menshi cyane nibishuko byinshi bitandukanye niyo mpamvu dukwiriye kwambara intwaro zose hatabuze n’imwe.
Itangiriro 3:1 Inzoka yarushaga uburiganya inyamaswa zo mu ishyamba zose,Uwiteka Imana yaremye. Ibaza uwo mugore iti ‘’Ni ukuri koko Imana yaravuze iti Ntimuzarye ku giti cyose cyo muri iyi ngobyi?’’
Umwami Imana yaremye ibintu byose isanga ari byiza iza no kurema Adamu na Eva ibashyira mu ngobyi, Adamu na Eva bari mu buzima bwiza nta mvura, nta zuba, nta nzara nta guhangayika, nta kwibaza ejo bizagenda gute, byagera ni mugoroba Umwami Uwiteka akaza kubasura akabaganiriza bakagubwa neza bafite amahoro yose ntakibazo bafite.
Rimwe umwanzi Satani abona ko bari mu mahoro n’umunezero nawe ashaka uburyo yabavana muri ayo mahoro ashaka uburyo bwose yatuma bahangayika, nuko kunyura kuri Eva amubaza ikintu azi. Ni ukuri koko Imana yaravuze ngo ntimuzarye ku giti cyose cyo muri iyi ngobyi? Iyo ukomeje gusoma kuri iki gice byarageze aho barakirya mu kanya gato basanga bambaye ubusa, Umwami Imana ibona ko bamaze kumenya icyiza n’ikibi ihita ibirukana muri iriya ngobyi.
Aho niho batangiye guhangayika batangira kurya ari uko babize ibyuya, wa munezero urabura, ya mahoro arashira, kwa gusabana n’Umwami Imana bivaho batangira kwiganyira.
Bene data Satani afite amayeri menshi niyo mpamvu Ijambo ry’Imana ridusaba kuba maso no gutwara intwaro zose z’Imana hatabuze n’imwe. Iyo satani akubuze kuri kimwe agushakira ku kindi yakubura ku kazi, akajya mu rugo yakubura akajya mu baturanyi yakubura akajya mu bavandimwe, kugeza no ku mwana wawe wibyariye cyangwa uwo mwubakanye urugo kandi we ntabwo ajya arambwirwa, niyo mpamvu usabwe guhora witeguye wambaye intwaro zose z’Imana kugira ngo udatsindwa n’uburiganya bwa satani.
Iyi niyo mpamvu bidusaba kuba maso kugira ngo tudatsindwa n’uburiganya bwa Satani, Dawidi yanze kwica Sawuli, satani amukurikirana buhoro buhoro kugeza aho yaje kwica Uriya amuziza umugore we Batisheba, mwibuke uburyo Dawidi yari abanye neza n’Imana ariko kuva akimara gukora icyaha nibwo yatangiye kwiganyira abura amahoro ntiyongera kubona umunezero.
Ijambo ry’Imana riratubwira ngo umwanzi ntakindi cyamuzanye ni ukwiba, kwica no kurimbura.
Biradusaba Kuba maso kugirango Satani atadutwara umunezero w’Agakiza tugahoro dukizwa buri munsi, icyakora ihumure rihari ni uko icyazanye Yesu ari ukuduha ubugingo.
Umwami Yesu abahe imigisha mwese musoma ijambo ry’Imana.


c: text/html

text:
Kamonyi: Abakozi b’akarere barasabwa guha agaciro umurimo
Mu birori byo kwizihiza umunsi mpuzamahanga w’umurimo wabaye kuri uyu wa kabiri tariki 1/5/2012, abakozi b’Akarere ka Kamonyi baagize igihe cyo kugaragaza amahirwe bafite mu kubahiriza inshingano za More...
Gakenke : Minisitiri wUrubyiruko arahamagarira amakoperative yurubyiruko kunoza ibyo akora
Muri gahunda yo gusura urubyiruko n’ibikorwa byabo, ku itariki ya 09/02/2012 Minisitiri w’Urubyiruko Nsengimana Jean Philibert yasuye amakoperative y’urubyiruko atandandukanye akorera mu Karere More...

robotstxt: allowed

filter: keep


text:
Ibintu 7 byangiza imibanire y’abashakanye
Muri ibi bihe bigoye usanga mu isi harimo ibibazo byinshi bihangayikishije abantu, buri muntu wese yireba we ubwe, ntihagire nufata akanya ko kugenzura ubuzima bw’urugo rwe (couple). Ni ikntu k’ingenzi k’umukristo wese gufata akanya ko gusuzuma ubuzima bwa couple kugirango turebe ahakenewe gushakirwa umuti/gukosorwa kugirango ibintu bigende neza.
Nk’abakristo imibiri yacu ingomba gutangwa nk’ibitambo bizima bishimimwa n’Imana. Hari ibibazo bishobora kuza bitewe n’impamvu zinyuranye kandi bikatugusha bikangiza n’ingo zacu, tutabaye maso. Ubuzima gatozi bw’urugo bushobora gupfa gahoro gahoro tutigeze tubimenya tugashiduka byageze kure hamwe n’urugo rwasenyuka. Umujura nta kindi kimuzuna uretse gusenya, kwiba no kwica.
Reka turebere hamwe ibintu 7 bishobora gusenya urugo tutabaye maso, ariko umuti wa byose tuwusanga mu ijambo ry’Imana kuko niyo nkota yacu.
1 kwikunda (Egoisme)
Urugo ni umugabo n’umugore bashyira hamwe bakiyemeza kubana akaramata. Nkuko Bibiliya ibivuga abashakanye bombi nkuko baba barasezeranye kubana akaramata buri wese afite inshingano zo gukora uko ashoboye kugirango bigende neza.
Muri ibi bihe abantu baratese bafite ubuzima bworoshye tugereranyije nubwo ababyeyi cyangwa abasekuruza bacu babayemo, ari nayo mpamvu abantu bahunga inshingano zabo kuko baba bafite guhitamo kwinshi, ntakwihanganirana kukibaho, nta kwanga umugayo,..... Buri wese arireba ku giti cye no mu bashakanye buri wese akaba nyamwigendaho, aho kugirango bahurize hamwe barebere hamwe ibyifuzo byabo babyumvikaneho hatagize ubogamirwa cyangwa ukandamizwa. Imana ikunda ubumwe, abashyize hamwe Imana irabasanga.
Umuti w’iki kibazo nuko buri wese yiyibagirwa akitangira undi. Yesu yirengagije imibabararo yari agiye guhura nayo kugirango ugushaka kwa se gukorwe. Buri wese agomba kuba umugaragu w’undi , tukamenya inshingano Imana yaduhaye. Buri wese azabazwa uko yabyitwayemo. Ari abatware, abafasha, abana, imigisha twahawe tuzabazwa uko twabyitwayemo.Twibuke inkuru y’amatalanto. No mu ba Galatiya 5:13 Haravuga ngo"Bene Data, mwahamagariwe umudendezo, ariko umudendezo wanyu ntimukawugire urwitwazo rwo gukurikiza ibya kamere, ahubwo mukorerane mu rukundo".
umuti
Abagalatiya 5:16 Ndavuga nti "Muyoborwe n’Umwuka" kuko aribwo mutazakora ibyo kamere irarikira".
2.Gusuzugurana cyangwa kutubahana (Mefiance)
Urugo rutizerana ni nk’igiti kidafite imizi, nta rufatiro ruba rufite, kutizerana kw’abashakanye bituma habaho icyuho kinini cyane abantu bagatangira gukekerana.1Abakorinto 13:5 Haratubwira ngo"Urukundo ntirukora ibiteye isoni, ntirushaka ibyarwo, ntiruhutiraho ntirutekereza ikibi ku bantu", ibyo bigatuma umwe atakishimira undi, urukundo rukazima, satani akaba abonye icyuho cyo gusenya. Ikizere nuko abashakanye bombi bizerana, bakumvikana umwe agatahura undi,akamwiyumvamo, kandi bakirinda icyababaza.
3. Guceceka (silence)
Hari impamvu nyinshi zatuma umuntu aceceka, bishobora no kuba uburyo bwacu bwo gushaka kwikemurira ibibazo. Buri silence iba ifite ubutumwa cyangwa icyo ishaka kuvuga (igisobanuro).Guhitamo guceceka aho kugirango uvuge byica ubusabane ( dialogue). Bigatera gutinya kuvuga ikirii ku mutima, kwerakana sentiments, gutinya ko uwo ubwira atari bukumve cyangwa ko ibyo wifuza kuvuga mugenzi wawe yazabigucyurira, cyangwa akabikoresha nk’intwaro yo kugusenya.
Hari igihe umwe mu bashakanye yanga neza kuvuga agaceceka, bigatera mugenzi we uburakari ndetse bikanamukomeretsa. Guceceka nta kibazo nta kimwe bikemura ahubwo birasenya. Birakwiye ko abashakanye bagendera bombi mu mucyo nkuko baba barasezeraniye imbere y’Imana kuko Imana ni umucyo.
Umuti:
Abefeso 5:8 haratubwira ngo" Kuko kera mwari umwijima, none mukaba muri umucyo mu Mwami wacu. Nuko mugende nk’abana b’umucyo, kuko imbuto z’umucyo ari ingeso nziza zose no gukiranuka n’ukuri".
4. Kugira ijambo ryanyuma ( Dernier mot)
Hari umugani uvuga ngo Celui qui veut avoir raison a tord, meme s’il a raison. Gushaka kugira raison ni ugushaka kwiha agaciro wishyira hejuru y’undi. Ni uburyo bubi cyane bwo kwica ikiganiro/ubusabane ( dialogue), ndetse bikica na relation hagati y’abashakanye. Ni ukuvuga ko mugenzi wawe uba wamushyize munsi y’ibirenge byawe. Umuntu ushaka guhora afite raison ntaba ashaka n’ukuri, icyo aba yimirije imbere ni ugukandamiza, ndetse kenshi n’ikiguzi cyose byasaba aba yiteguye kugitanga. Twige kwicisha bugufi iyo mico y’abafalisayo tuyireke, tugendere m’urukundo rw’abana b’Imana.
Umuti:
Abafalisayo ni abantu bahoraga bishyira imbere,ari indyarya..Luka 16:15 "Arababwira ati "Mwebwe mukunda kwigira abakiranutsi imbere y’abantu ariko Imana izi imitima yanyu."
Kwicisha bugufi byoroshya imibanire y’abashakanye kandi bigatuma ubusabane n’imibanire y’abashakanye bigenda neza.
5. Kutihanganinarama
Iki ni kimwe mu bintu biranga Egoisme, bitera kutumvikana kudahuza. Umwe ntiyihanaganira undi ( Ne supporte pas l’autre tel qu’il est). Umuntu agahora ashaka guhindura mugenzi we, amutegeka uko agomba kwitwara, ntiyihanganire integenke cyangwa uburyo bwo kubaho bwa mugenzi we.
Niba utemera mugenzi wawe uko ari, ibyo bizatera urugo rwanyu gusenyuka. Twirinde gushaka guhindura abo tutaremye ahubwo tubasengere naho kubashyiraho contraintes cyangwa pressions birasenya. Abashakanye bombi bagomba kwihanganirana buri wese akemera undi uko ari. Erega nta ntungane ibaho.
Umuti
L’amour/urukundo ( Celui qui aime) ntabwo acika intege, ntata undi, ntamukuraho amaboko, muri byose arizera, akagira ibyiringiro kandi akihanganira byose. 1 Abakorinto 13:7 Urukundo rubabarira byose, rwizera byose, rwiringira byose, rwihanganira byose.
6. Gukandamiza/Domination
Umuntu ushaka ku domina mugenzi we cyangwa kumutegeka byica (tue l’amour), aba ashaka ko bamupfukamira, bamuramya, niwe wiharira responsabillites zose z’urugo ntagirwa inama, ntava kw’izima, ntawe umugira inama byose niwe ubi controla. Iyo ari umudamu usanga ari bamwe babaye ibishegabo bategeka abagabo babo. abagabo nabo ugasanga bigize ibigirwamana barataha abo mu rugo bose bagahungabana. Ibi byose ni bibi bituma habaho resistances, tensions na stress muri couple, muri famille.
Umuti
Abafiripi 2:3 Ntihakire icyo mukorera kwirema ibice cyangwa kwifata uko mutari, ahubwo mwicishe bugufi mu mitima, umuntu wese yibwire mu mitima ko mugenzi we amuruta.
7.Ishyari ( Jalousie)
Jalousie isenya ingo nyinshi. Umuntu ufite ishyari agambira ibibi igihe cyose, muri couple bitera concurrence, rivalite, comparaison, envie,..... Ishyari rihumanya ibitekerezo by’umuntu, imigambi ye, gahunda ze, imishinga ye ( empoisonner) kandi byose byerekeza ku gusenya urugo. Umwe mu bashakanye iyo afite ishyari ntanyurwa, ahora akekakeka, kandi afite inzika.
Umuti
1 Abakorinto 3:3 Kuko mukiri aba kamere. Ubwo muri mwe harimo ishyari n’amahane , mbese ntimubaye abakamere koko ntimugenza nk’abantu?
Ijambo ry’Imana mu Abagalatiya 5:21 riratubwira ngo abakora ibya kamere ntibazaragwa ubwami bw’Imana.
Imana iguhishurire icyo wakora niba hari icyo usanze Satani yangije mu mibanire yawe na mugenzi wawe.
Imana y’imbabazi,amahoro n’urukundo nibane natwe.
Ibice bikurikira tuzabirebera hamwe ubutaha...


text:
Aba bombi bamenyanye mu muri 2003, barushinga mu 2012, bibarutse imfura yabo bise Max ku wa 1 Ukuboza 2015. Icyo gihe Zurckerberg yavuze ko bamwandikiye ibaruwa imugaragariza Isi bifuza ko azaturamo biyemeza no gutera inkunga mu bikorwa byo guhindura uyu mubumbe.
Uyu muherwe yongeye gutangaza amakuru abumbatiye ibyishimo bishya mu muryango we, abinyujije ku rukuta rwe rwa Facebook yavuze ko batunguwe bakanashimishwa cyane no kuba bagiye kwibaruka ubuheta kuko batatekerezaga ko bizongera kubakundira.
Yagize ati “Priscilla nanjye twishimye kubabwira ko dutegereje undi mwana w’umukobwa. Nyuma y’ibihe bikomeye twagize twakira Max, ntabwo twari twizeye neza icyo gutegereza cyangwa se niba twari bwakire undi mwana.”
Yongeyeho ati “Bwa mbere Priscilla nanjye tukimenya ko atwite na none, icyizere cyacu cya mbere cyari icy’uko umwana wacu azagira ubuzima. Icyizere gikurikira cyanjye cyari uko uyu mwana azaba ari umukobwa.”
Ubwo Mark Zurkerberg yibarukaga imfura, we n’umuryango we biyemeje gutanga 99% by’imigabane bafite muri Facebook [ahwanye na miliyari 45 z’amadolari] mu bikorwa bitandukanye byo gufasha abana n’indi mishinga iganisha Isi heza.
Mark Elliot Zuckerberg yabonye izuba ku itariki ya 14 Gicurasi 1984, avukira i Dobbs Ferry muri New York. Ni Umunyamerika ufite inkomoko y’Umuyahudi, akora amaporogaramu ya mudasobwa akaba n’umushoramari.
Mark Zuckerberg na bagenzi Dustin Moskovitz na Chris Hughes nibo bakoze Facebook bayishyira ku mugaragaro ku itariki 4 Gashyantare 2004.


text:
Nkuko ubizi, buri muntu uwariwe wese, yaba umwami cyangwa umwamikazi nawe yigeze kuba umwana mbere yo kugera aho ageze ubu. Iyi akaba ari nayo mpamvu hagaragajwe abana 11 bategerejweho kuzaba abami cyangwa abamikazi nyuma yuko baturuka mu muryango w’ibwami bityo amaherezo yabo nayo akaba arayo kuzicara ku intebe y’ibwami.
Twagushakiye amafoto n’amazina y’abana 11 bategerejwe kuzafata imyanya ibwami dore ko imiryango yabo kuri ubu ariyo ifite ubwami mu maboko bityo ikaba izabaraga uyu mwanya w’icyubahiro.
1. Stelle, kuri ubu afite imyaka 5 y’amavuko akaba akomoka mu gihugu cya Suède
2. Christian w’imyaka 11, akomoka mu gihugu cya Danemark
Aha twakubwira ko nubwo hatazwi isaha, umunsi cyangwa imyaka bizafata ku girango aba bana bakomoka ibwami bazicare kuriyi ntebe, byanga bikunda mu gihe Imana izaba ibaha umwuka w’ubuzima bizarangira bicaye ku intebe y’ibwami bitewe nuko bazaragwa n’ababyeyi babo.
Posted by Janvier Romeo kuri Rwandapaparazzi.rw
22,485 total views, 0 views today


text:
Kurikirana ikiganiro Korali Mamajusi yabyaye Rose Muhando yagiranye na agakiza.org
Mamajusi Choir ni Korali ikorera umurimo w’Imana mu itorero ry’abangilikani mu gihugu cya tanzaniya, ikaba ari imwe mu zimaze kuba ubukombe dore ko yatangiye umurimo w’Imana mu mwaka wa 1975, yatangijwe n’abaririmbyi 11 kuri ubu ifite abasaga 55.
Mu kiganiro kirambuye agakiza.org yagiranye n’umutoza w’iyi korari yatubwiye byinshi bamwe batari bayiziho, mukaba mugiye gukurikirana ikiganiro cyose,
Ag: Twagirango mutangire mutwibwira, amazina yanyu n’imirimo mukora muri Korali?
Mamaj: Amazina nitwa Tito Sambayi, ndi umunyamabanga wa korali nkaba n’umutoza (Dirigeant) wa korali, Korali yacu yatangiye mu mwaka w’1975 itangizwa n’abaririmbyi 11, ubu tuvugana turi abaririmbyi 75.
Ag: Birumvikana ni korali imaze igihe kinini, ese mu gutangira umurimo byari biboroheye nk’uko ubu biri, byari bimeze bite?
Mamaj: Mu gutangira twahuye n’intambara nyinshi, korali yacu iri hagati mu mujyi, benshi mubahasengera ntago ari ba kavukire, umuririmyi araza ukamwigisha umuziki yamara kuwumenya akigendera, bigatuma korari idakomera uko ibyifuza, Urugero : Rose Muhando ninjye wamwigishije kuva akiri umwana kugeza atandukanye natwe, yabonye amaze kugira ibyo amenye ahita ava Moshi yigira kuba Dodoma, urumva ko iyo ari imbogamizi ikomeye. Nawe urabona byari kuba bimeze gute iyo tuba turi kumwe na rose Muhando heheheheh.
Ag: Ehh Birumvikana, Ese uretse Rose Muhando hari abandi baririmbyi baba baragiye batera imbere bakava muri Korali yanyu?
Mamaj: Yego barahari, Beatrice Muhone, ni umuririmbyi w’indirimbo z’ivugabutumwa abo bose bavuye iwacu,Miriam Rokindo ubu ari I Dar’Essalam gusa Mama we turacyaririmbana muri barahari benshi cyane.
Ag : Ubundi iyo abantu bateye imbere gutya muri rusange abantu bakagombye kubishimira, ese kuki mwe mubibara nk’ikibazo?
Mamaj: Natwe turishima rwose gusa twarushaho kwishima cyane bakomeje kuririmbana natwe, bashaka bagakomeza bakaririmba no kugiti cyabo, kuko Kwigisha umuntu ntago byoroshye, bigutwara imbaraga nyinshi, iyo amaze kugira ubumenyi utangira kugira ibyiringiro ko agiye gufasha abaririmbyi bagenzi be, yarangiza akigendera.
Ag : Hanyuma noneho mwatubwira, muri urwo rugendo rurerure rwose kugeza ubu mugeze kuki?
Mamaj: Tumaze kunguka byinshi muri uru rugendo, dufite iduka rinini ryacu ricuruza indirimbo zacu, dufite kompanyi icuruza Bibiliya, vuba aha ubwo twakoraga album yacu yenda gusohoka, hari umuntu waduhaye studio itunganya umuziki, ubu ni iyacu, yaduhaye microphone 14 n’amaguru (stand) yazo, yaduhaye imyenda ya korale yo kwambara, yatwemereye kandi kuzaduha imodoka( Bus ) yo gutwara korali, ikigeretse kuri ibyo kubw’agakiza Imana yaduhaye, chorale yacu iririmbira mu kuri no mu mwuka, iyi ni imyungu ikomeye, nabashije kwigisha abantu batandukanye ndetse ubu bamwe baracurangira amatsinda akomeye,
Ag : Binteye kukubaza akabazo k’amatsiko, ni wowe mwarimu wigisha umuziki Ese utegura gute abazagusimura mu gihe uzaba utagishoboye?
Mamaj: Murakoze cyane, Nk’uko mwabibonye korali yacu irimo urubyiruko bagera kuri 12, aba bose barimo kwiga, dufite 8 muri bo ubu bageze ku rwego rwo kuba bakwigisha abandi baririmbyi gucuranga, hahahah n’ubu rwose ndamutse mvuye muri korali nta kibazo yagira,
Ag : Murakoze kuri icyo gisubizo, none kuri ubu mufite indirimbo zingahe, iz’amajwi n’iz’amashusho?
Mamaj: Audio dufite Album 14 naho video ni eshatu hamwe n’iyi ya kane turimo gutunganya,
Ag: Muri korale ikorera umurimo w’Imana mu gihugu kimwe muri East Africa, Ese muteganya gute kuba mwagera hose muri East Africa ?
Mamaj: Dushmira Imana cyane kuko twakoranye igihe kinini n’abantu bo muri Kenya na Uganda, none kuri ubu twisanze mu Rwanda kubwa Korali Impuhwe (yo mu itorero rya ADEPR-Rubavu), tukaba twifuza ko ubwo twageze mu Rwanda, twamenyekana mu Rwanda nk’uko twamenyekanye mu bindi bihugu, twakunze cyane igihugu cy’u Rwanda, abantu baho ni abantu beza, ndetse binanyuze muri mwe abanyamakuru, nimubidufashamo tuzarushaho kumenyekana.
Ag : Kugirango indirimbo zanyu zirenge imbibe za East Africa hari indimi zindi zigomba gukoreshwa, none uretse igiswahiri hari izindi ndimi muririmba mo ?
Mamaj: kuri ubu dufite indirimbo z’icyongereza n’igiswahiri, ariko tugize umugisha wo kubona abarimu batwigisha igifaransa ndetse n’ikinyarwanda twabikora rwose.
Ag:ukurikije iterambere mugezeho ni iyihe nama mwagira abandi baririmbyi bakiri hasi?
Mamaj: Icya mbere twababwira ni uko baririmbira mu kuri no mu mwuka, nibaririmbira mu mwuka, mubyo bahura nabyo byose Imana izigaragaza, urwo nirwo rufatiro, hari igihe mushobora kuririmba mufitemo abasinzi, abasuzugurana, ariko nababwira ngo Imana ntivangavanga, nuririmbira mu kuri no mu mwuka Imyungu ni nyinshi cyane.
Ag: Ukurikije itorero musengeramo rya Anglican, na ADEPR mufitanye ubushuti hari ibyo mudahuza (discipline), ese mubona bidashobora kubabera imbogamizi ?
Mamaj : Ntago bishoboka kubera iyi mpamvu : Mu ijuru nta torero nta n’idini ribayo, tugereranije hano mu isi, amadini ni nk’amashyaka, iyo buri wese yiyamamariza gutorwa buri wese yerekana ibye nyamara Perezida akaba ari umwe, ni nayo mpamvu, ADEPR na Anglican mu ijuru tuzaba turi hamwe, ntakintu rero giteze kutubera imbogamizi.
Imwe mu ndirimbo zabo
https://www.youtube.com/watch?v=sHjR-nLiisE
Ernest/agakiza.org i Rubavu


text:
Umuvandimwe ari: “Ibintu byose mbona mu gihe cy’uburumbuke, ese byose ni ibimenyetso by’ibyo bihe mba ninjiyemo ko bitanamara iminsi?”
Reka turebe ibimenyetso simusiga bigaragaza ko umugore ari mu minsi y’uburumbuke.
Akenshi usanga abantu b’igitsinagore badasobanukirwa neza iminsi yabo y’uburumbuke.
kuko abenshi baba baba batajya mu mihango ku matariki amwe, maze bigatuma batamenya kubara iminsi y’ukwezi kw’imihango ,bityo n’igihe cy’uburumbuke ntibakimenye,
ariko hari ibimenyetso bishobora kwereka umugore ko ari muri icyo gihe cy’uburumbuke nkuko muganga abisobanura .
Iminsi y’uburumbuke irangwa n’impinduka ziba mu mikorere y’umubiri w’umugore bitewe nuko imisemburo iba mu mubiri we imwe iba yiyongereye indi ikagabanuka.
Ese ibimenyetso waheraho ukamenya ko uri mu minsi y’uburumbuke ni ibihe ?
- Icya mbere
ushobora kugira agaheri kamwe ku kananwa, munsi y’izuru se, mu gatuza hafi y’amabere, mu bitugu, cyangwa ukagira uduheri tutari twinshi ariko tunini ku itama rimwe.
Ibi ariko bishobora no kuba ugiye kujya mu mihango ,gusa iyo bibaye umaze iminsi mike uvuye mu mihango ni ikimenyetso cy’uko uri mu minsi y’uburumbuke.
- Icya kabiri
Ururenda rwo muri nyababyeyi rusa n’urukomera rukarenduka cyane.
Ibi uzabimenya winjiza intoki 2 mu gitsina noneho wazikuramo ukajya uzegeranya ukongera ugatandukanya.
Iyo ari igihe cy’uburumbuke ubona rurenduka ntirucike ngo rutandukane.
- Icya gatatu
Ubushyuhe bwo mu gitsina burazamuka.
Ufata igipimisho cy’ubushyuhe (Thermometre) mu gitondo ukibyuka utarakandagira hasi ukinjiza mu gutsina ugapima ubushyuhe bwaho.
Iyo ubonye igipimo gisanzwe cyazamutseho guhera kuri dogere 0.4 za selisiyusi, kiba ari igihe cy’uburumbuke.
Gusa wibukeko hari n’indwara zituma ubushyuhe buzamuka zirimo nka malaria, rero urwaye ntuzakoreshe ubu buryo hari ubwo wakibeshya.
- Ubushake bwo gukora imibonano buriyongera.
Muri iki gihe, imisemburo irekurwa ituma ubushake bwo gukora imibonano buzamuka, ku buryo wumva wifuza umugabo kuruta indi minsi.
Gusa aha naho twibutseko hari ibyo kurya n’ibyo kunywa byongera ubushake, uzabanze umenye niba ubwo bushake butazamuw nibyo wariye cyangwa wanyoye.
Ibi tuvuze haruguru ni byo bizakwereka niba uri mu minsi y’uburumbuke bikaba byatuma usobanukirwa uko uba umeze n’ibimenyetso bigaragaza ko ari muri icyo gihe nkuko bisobanurwa n’inzobere mu buzima bw’imyororokere!
Niba hari ubundi busobanuro mukeneye twiteguye kubafasha!
Murakoze!
Reposted & Dr. P. Mupenzi Mwiza
Group Ubuzima-Ubuvuzi-Inama


text:
Oral Testimony of UWERA Manzi Gaudence
- Introduction of Uwera Manzi Gaudence
- Pregenocide experience
- Family life
- Insecurity
- Education
- Political parties
- Ethnic discrimination
- Genocide experience
- The beginning of the killings
- Roadblocks
- Identity cards
- Hiding
- Death of uncles
- Flight to Aunt's house
- Death of family (parents)
- Intimidation
- Death of sisters
- The beginning of the killings
- Post genocide experience
- Orphanage life
- Education
- Views on unity and reconciliation
- Hope for the future
- Orphanage life
- Family life
- Discrimination and persecution
- Political parties protests
- Discrimination ethnic in schools
- Political parties and movements
- Divisionism
- Killings
- Ethnic denunciation
- Home invasions
- Hiding
- Shootings of uncles
- Paying money to be spared
- Assault/militias interahamwe
- Flight to aunt's house
- Attempted burying alive
- Torture/beatings of father
- Shooting&Stabbing of parents(Death)
- Interahamwe militias
- Decapitation of aunt's husband/by interahamwe militias
- Shooting of aunt, child and brother in law
- Intimidation by interahamwe
- Bombings
- Separation from sisters
- Death of siblings (by machettes and clubs)
- Hopes for the future
- Survival/education
- Forgiveness,Unity and reconciliation
- Better future
- Love for next generation
- Advocacy for the orphans and handicaps
- UWERA Manzi Gaudence
- RUZINDAZA Emmanuel
- MUKARUBAYIZA Immaculée
- HABYARIMANA
- MASABO
- Emmanuel
- KIWANUKA
- MBAYIHA Paul
- MAGAMBO Zabron
- GENIE
- RUTAYISIRE
- François
- KANYANDEKWE
- MUSIGWA
- Belancilla
- Belancilla's husband
- Cyahafi
- Kinihira
- Gakinjiro
- Mont Kigali
- Kigali
- Ruhengeri
- MANZI: Nitwa UWERA MANZI gaudence navukaga ku babyeyi babiri ruzindaza emmanuel na mukarubayiza immacule twari dutuye mu cyahafi navukanaga n'abana babiri ninjye wari mukuru umuto yari afite imyaka ine uwamukurikiraga yari afite itandatu nanjye nari mfite imyaka icumi navukiye mu cyahafi nyine niho n'intambara yabaye turi igihe navukiye navutse mu 1983.
- UBAZA: Tubwire k' ubuzima bwa mbere ya jenocide.
- MANZI: Mbere ya jenocide ndumva ntakintu kinini na kimwe navugaho mbere ya jenocide kuko mbere ya jenocide nabanaga n'ababyeyi banjye babiri n'abavandimwe banjye twari umuryango wishimye mu muryango wacu wari umuryango gusa twari duturanye ntabandi Bantu twari duturanye ariko ni nka famille yari ituye ahantu hamwe ariko hari n'abandi baturanyi nabo twabanaga neza usibye ibyo bintu by'amashyaka byajyaga biza rimwe na rimwe bakaza bagatera hejuru y'amabati ariko ubundi nta kindi kibazo cyabaga mbere y'intambara sinzi niba aruko twe twari abana ariko ntago twe twajyaga tubibona cyane .
- UBAZA: Wajyaga ku ishuri …………………….
- MANZI: Twari duturiye hafi y'ishuri twajyaga ku ishuri mu nzira twagendaga twagendanaga n'abandi ariko hari igihe twagiraga nkinzitizi zituma tutajya ku ishuri habaye nk'imyigaragambyo bakatubuza guhita no mu mashuri twigagamo bazaga kubaza ibintu bya moko n'ibiki niho ngwe nabashije kumenyera ubwoko bwange babumbaza icyo gihe nigaga mu mwaka wa kane w'amashuri abanza nibwo batangiye bakajya baduhagurutsa bakavuga ngo abatutsi ni bahagarare bakiyandikisha n'abahutu bagahagarara bakiyandikisha ariko ukabona mu ishuri ubwoko bw'abatutsi nibwo bwanzwe iyo wagiraga imana wagiraga umwarimu w'umututsi cyangwa w'umututsikazi nibwo wabashaga kumva ko nta kibazo ufite.
- UBAZA: Tubwire muri mirongo cyenda mugihe cy'amashyaka?
- MANZI: Mu gihe cy'amashyaka muri mirongo icyenda byari bikomeye cyane ndibuka ko papa we yari yarafashe amakarita yose yamashyaka ubundi amashyaka yari akomeye yari MRND MDR na PER papa we yari yarayafashe yose kuko uwo ariwe wese iyo hazaga MRND byabaga ngombwa ko yerekana ikarita ya MRND kugirango aprotege umuryango we.
- UBAZA: Ubuzima bwa mbere ya mirongo cyenda wabonaga ari kimwe?
- MANZI: Ntabwo byari kimwe kuko muri mirongo cyenda nibwo byatangiye niho byatangiye gukara abantu bose baza babaza n'abana twari dutangiye kumenya ibintu bya moko dutangiye kumenya ngo nd'umututsi cyangwa nd'umuhutu cyangwa ibintu bitandukanya amacakubiri quoi.
- UBAZA: Jenocide itangira watubwira aho wari uri n'ukuntu wabyitwayemo muri icyo gihe?
- MANZI: Igihe jenocide itangira ndabyibuka byari ni joro turyamye papa twumva musique classique muri radio papa kubera ko twe twari batoya papa abibwira mama ati hashobora kuba hari ikintu cyabaye hanyuma kubera ko twe twari turabana icyo gihe baratubwiye ngo tujye kuryama hanyuma basigara bicaye mu gitondo nibwo twabyutse twumva ababyeyi bacu bari kuvuga ngo habyarimana yapfuye bakibyumva numva bamwe batangiye kuvuga ngo turashize noneho ngo ntabwo turi bubone aho tujya wumva bahangayitse cyane.
- UBAZA: Noneho ubuzima bwo muri genocide bwari bumeze bute?
- MANZI: Ubwo icyo gihe byarakomeje uwomunsi haza itegeko abantu bose bagomba kujya ku mabariyeri bitwaje ibyangombwa byabo icyo gihe papa yaragiye nawe muri abo Bantu abandi twasigaye twifungiranye mu nzu twari turi kumwe na mama n'abandi bana twavukanaga babiri kubera ko twari duturanye no kwabasogokuru nabo baje murugo papa aba ariwe ujyenda bagezeyo batangira kubaka ibyangombwa noneho bajyeze kuri papa atanze indangamuntu mbere y'intambara yari yarayihinduje mbere y'intambara umuntu wese yarahinduzaga indangamuntu bamugezeho hari umwa adventiste witwa masabo aramubwira ngo wowe manuel turakuzi ur'umututsi ntago ukwiye kwiyoberanya mu bandi papa yarabyumvise gutyo bahita bamubwira icyo gihe nibwo itegeko rya hise risohoka ngo abatutsi babice .
- MANZI: Papa noneho abyumvise gutyo bamaze kuvuga ngo abatutsi babice ahita hari umugabo wundi ntago we nibuka izina rye yaramucikishije amugeza ahantu papa abasha kugera murugo ageze mu rugo hari mu ma saa kuminebyiri aza mbona afite agahinda avuga ngo masabo aramutanze ngo masabo aramutanze ubwo mama arangije mu ma saa kumi nebyi nigice bari batangiye kuza mu mago y'abantu baza kureba abatutsi noneho ubwo mama abwira papa ati twihishe papa aramwangira amubwira ko we atagomba kwihisha icyo hari umurima munsi yo murugo bari barateyemo ibishyimbo mama aravuga ngo ngwe nabo bana twavaga inda imwe babiri na murumuna wa mama atujyana muri ibyo bishyimbo durahasinzirira kubera ko twar'abana twaje kwicura turyamye munzu.
- MANZI: Noneho bukeye bwaho birakomeza bakazajya bavuga ko bagomba kwica abatutsi bakazajya baza kubashaka murugo ubwo papa yari afite murumuna we witwagaaaaaaaa twakundaga ku mwita kibanguka ntabwo nge nibuka izina rye icyo gihe yarazamutse ageze kumuhanda baravuga bati dore wa mwana w'umututsi twari twaramushatse twaramubuze baramufata baramwica icyo gihe hari ku itariki cumi nenye zu kwa kane hanyuma hari undi mukuru wa papa witwaga paul abyumvise ko murumuna we bamwishe baramurashe ntiyapfa neza apfa ahamagara abantu noneho yumvise ko murumuna we arimo arapfa nabi ahamagara abantu agenda agiye kumureba nibwo paul nawe bamufataga baramwica .
- MANZI: Ubwo byarakomeje murugo ntabwo bahasibaga bazaga buri munsi barazaga bakabaha amafaranga bakajyenda ejo bakagaruka bakongera bakaza bakabaha amafaranga bakongera bakajyenda noneho bijyeze aho baza noneho ntakintu bashaka barazaga bakajya babwira papa ngo paul mupfana iki?ubwo papa yari yaravuganyeho na tante wanjye ko bazajya bavuga ko paul bahuje nyina badahuje se ko paul ariwe mututsi ko bo ari abahutu ubwo papa bakazajya bamubaza bati paul mupfana iki bakazajya bavuga kumwe bari baribarumvikanye ko bahuje nyina badahuje se bakajyenda ariko mukunjyenda kwabo barajyendaga ukabona bagarutse ni mugoroba baragendaga ariko burikanya baragarukaga ubwo papa rimwe ajya k'umuhanda hepfo asohotse murugo kubera twari twegereye umuhanda ahura n'interahamwe yitwaga magambo zaburoni.
- MANZI: Noneho amubonye akimubona aramubwira yari umukiga magambo ngo manuel twaragushatse turakubura ngo tuziko ur'umututsi kandi abatutsi bose bagomba gupfa ati kugirango urokoke nuko umpa amafaranga nkaguhisha ubwo abantu bose bazaga murugo bazaga baka amafaranga icyogihe rero papa aramubwira ati magambo nta mafaranga nguhaye ni mushaka kunyica muzanyice papa yamaze kuvuga gutyo ahita agaruka murugo akigaruka murugo magambo nawe yahise ashaka igitero kiza murugo kiraza nibwo papa sinzi ahantu yanyuze aragenda magambo araza asaka munzu amuburamo arangije arababwira ngo icyo nari ndi mu muryango aravuga ngo il faut kureba umututsi munsi y'igitanda ngo no munsi y'intebe nti muhasige icyo gihe baramushatse baramushatse baramubura icyo gihe bwo bashakaga abagabo gusa abagore n'abana ntabwo bari babitayeho.
- MANZI: Ubwo bamubuze magambo aragenda hashize nk'iminsi ibiri magambo yaragarutse noneho bohereza interahamwe umusirikari witwaga jeni icyo gihe baje njye nari nkiryamye baraza babona papa na mama barababwira ngo nimwicare hamwe baricara noneho njyewe nari nabyumvise mu cyumba aho nari ndi numva batandiye kugira imbunda noneho ntekereza ukuntu ba papa bagiye gupfa ndaho ngaho mpita nsohoka nsohotse interahamwe ikimbona irambwira ngo ngiye hehe ndamubeshya ngo ngiye kuri toilette icyo gihe nari nambaye ishapure ngisoka arambwira ngo kuramo iyo shapure ngo yizane natwe tuzajya tuyambara tujye tubona uko tujya kwica abantu twasenze nayikuyemo ndayimuha ubwo mama aho yari ari akajya ancira amarenga ngo jyende k'umugabo twari duturanye witwaga rutayisire sinzi niba yarishe ariko nawe yajyaga ajya no ku bariyeri njyewe ntabwo nagiye kwa rutayisire nahise nkomeza jya kureba tante kubera ko twari duturanye.
- MANZI: Ndagenda mubwira uko ibintu bimeze ndamubwira ngo nsize papa na mama bagiye kubica nsize babicaje tante yaraje we yari afite impanga ebyiri bakiri bato cyane yarabasize azahirukanka bakimubona baramubwira ngo nawe twari twakubuze ngo icara hariya tubicane wowe na musaza wawe ubwo rutayisire yaradufashije cyane yahise ajyenda ajya kubwira chef w'interahamwe rutayisire yarabimenye njyewe ntabyo namumbwiye ahita ajyenda ajya kubwira chef w'interahamwe ko baje kwica murugo nyuma uwo mu chef kubera rutayisire bari baziranye niba ari urwiyerurutso araza yohereza abasikirakare arababwira ngo nibarekure abo Bantu ariko abo basirikare baravuze ngo turabarekura aruko baduhaye amafaranga icyo gihe amafaranga yose yari ari muzi barayabahaye.
- MANZI: Ubwo barabareka ubwo hari mu ma saa kumi nebyiri n'igice baza saa moya n'igice bari bagarutse batwara papa icyo gihe cyo mama we baramusize batwara papa baramujyana bamujyejeje ahantu biciraga abantu bitaga ikinihira ho baricukuriraga bamubwira ngo ni yicukurire hanyuma aracukura waricukuriraga bakakubwira ukigera niba ukwirwamo aho hantu yigeramo amaze kuryama mo sinzi umuntu waturutse hirya arababwira ngo ahita abwira izo nterahamwe ati niko sha kuki mugiye kwica umwana wa kanyandekwe kanyandekwe yari sogokuru kanyandekwe n'umusaza mwiza cyane nta muntu numwe bajya bashwana kuki mugiye kumuhemukira ubwo interahamwe ubwo interahamwe zabyumvise gutyo ngo oya n'abatusi bose kandi abatutsi bose bagomba gupfa.
- MANZI: Ubwo zirababwira ziti muramuka murashe uwo mwana wa kanyandekwe natwe turabica ubwo interahamwe ziramurekura zamurekuye nko mu ma saa saba icyo ntiyongera kuva murugo bucyeye ubwo ariko niko interahamwe zakomezaga kuza ziza zikajyenda zikaza zibarishwa ibintu zikajyenda noneho nyuma papa bucyeye papa arasoka asohotse agwa mu gikundi cy'interamwe baramufashe baramubwira ngo twari twagushatse twakubuze.
- MANZI: Baramukubise baramukubita cyane kuburyo kujyenda ntabwo yabashaga kujyenda icyo yaje ari umugabo w'umuturanyi wari umutwaye araza amujyeza murugo ageze murugo mama ashyushya amazi aramukanda ariko nta kintu byari bivuze kuko nubundi bari bamubwiye ngo baragaruka ni mugoroba icyo gihe mama yarambwiye ati wowe njyenda ujye kurara kwa rutayisire rutayisire akurarane kuko rutayisire we yari afite umugore w'umututsi basi wowe uzarokoke ubwo njyewe naragiye jya kwa rutayisire papa arara aho ngaho iryo joro ntabwo baje noneho baje bukeye icyo gihe baza bijyeze nko mu ma saa kumi nebyiri k'umunsi ukurikiyeho papa yaje kundeba aho ngaho nari ndi kwa rutayisire ninjye wari imfura y'iwacu arambwira ngo mwana wanjye ngwino tujyende ndumva umunsi ntari buramuke ngwino tujye kurarana.
- MANZI: Ndamubwira ngo oya ntago naza mama yambwiye ngo ndare hano kwa rutayisire papa yaragiye akimara kwinjira munzu interamwe nazo zari zimujyezeho ziraza zirakomanga arafungura amaze gufungura barababwira ngo nibicare mu ntebe ariko izo nterahamwe abatubwiye baratubwiye ngo zaje ziturutse k'umuhanda ziravuga ngo zirarasa amasasu ane kuko n'abantu bane zigiye ku ica noneho ubwo baraje barafungura babicaza mu ntebe ba papa na mama aba aribo bicara noneho ubwo barabicaje noneho barababwira ngo uyu munsi nta mbabazi tubagirira uyu munsi turabica papa arabwira ati ntakundi kuntu byagenda nubundi kuva kera kose noneho ni mundangirize kuko mu maze kujya buri gihe mu naza munyica urubozo.
- MANZI: Ubwo papa baramurashe bamurasa isasu hano mu mutwe arataka atatse bamutera icyuma ntiyapfa neza barongera baramurasa mama yarabibonye arababwira ati njyewe ni mumbabarire mu nyegere mbereke ahantu mundasa bamugiriye neza baramwegera arababwira ati ngwe ni mumbabarire mu ndase mugutwi abereka mugutwi baramurasa nawe bamurashe amasasu abiri nawe arapfa bucyeye mu gitondo hari murumuna wa papa wundi witwaga musigo araza aza aje kubwira uwo rutayisire nyine aramubwira ngo kwa manuel baraye babishe nari ndyamye mpita numva bavuze izina rya papa narabyutse ngenda nirukanka nkinjira munzu kubera ko bari bicaye mu muryango bari………..batumbye kubera imbeho n'iki nkibakubita amaso navugije induru mvuza induru nini cyane .
- MANZI: Noneho interamwe zari ziri hafi aho ziraza zifite ibyuma zimbonye zimbaza ariko ni joro babica babwiye barumuna banjye ngo turajyiye ariko turagaruka ziza zimbaza ngo niki kuvuza induru ariko ndaceceka kubera nari mbonye ibyuma niki ngira ubwoba bwinshi cyane ndahagarara icyo gihe imvura yari irimo no kugwa ubwo murumuna wa papa yarakomeje ajya no kubibwira kwa tante noneho baraza abantu bo mu muryango bari bapfuye ari benshi kubera ko twebwe twari duturanye tur'umuryango baregerana barabacukurira babataba aho hafi hari ku itariki 15/05.
- MANZI: Ubwo twirirwa aho twirirwa dutegeje ko interahamwe natwe ziza kutwica ntizaza ariko bigeze ni mugoroba ubwo hari kuri cumi n'esheshatu ni mugoroba nibwo zaje ziraza zijya kwa tante zigezeyo ziramubwirango yitwaga berancila wowe berancila durakurambiwe n'agasuzuguro kawe ngo n'ubushizi bw'isoni bwawe ubwo bakimubwira gutyo baba binjije umugabo we munzu baramutema hanyuma tante abibonye ubwo abana barabibonye bahita bajya kwihisha tante abibonye arababwira ati ariko kuki mutwica urubozo akivuga gutyo baramurashe agwa imbere y'umuryango noneho basigara bahiga abana bari bari munzu ubwo bose bari bihishe munsi y'igitanda bakurura umwe wari uri hafi nawe baramurasa bagishaka abandi bumva induru ziravuze ruguru.
- MANZI: Basohoka birukanka bageze k'umuryango bakubitana na muramu wa tante nawe baramurasa ariko abandi ntibitaho kubashaka bumvaga ko ntabandi basigaye ko abandi bose bagiye bahita bajyenda icyo gihe twebwe twahise tuva mu rugo tujya kubana no kwa sogokuru tugezeyo icyo gihe n'ahantu twari dutuye twarahimutse tujya mu nzu yimbere ahantu habaga murumuna wa papa nawe yari yarapfuye noneho tugezeyo baratubwira ngo twebwe abana twari dusigaye turabana hari ngwe na murumuna wange na musaza wange na murumuna wa mama hanyuma baratubwira ngo tuve aho ngaho hanyuma tujye kubana na musaza wa mama we yari atuye mu gakinjiro ruguru .
- MANZI: Twari duturanye ariko ntabwo twari duturanye neza ubwo twaragiye tujya mu gakinjiro tuhageze noneho ho hari hagati y'interahamwe gusa gusa inzu twabagamo twabaga hagati y'interahamwe noneho tuhageze buri munsi interahamwe zazaga gukomanga kurugi ngo dusohoke tugasohoka zikavuga ibyo zivuga zikarasa hejuru twarangiza bakadusubiza munzu tubaho gutyo iminsi yose yari isigaye mbere yuko bavuga ngo inkotanyi zateye kugirango bahunge twagumye aho ngaho none ho interahamwe twari dutuye hagati y'interahamwe nyinshi cyane badushyira hagati baravuga ngo abatutsi bateye ngo ni bene wacu ngo tujy'imbere ngo wenda nitugera aho bari turabakiza badushyira imbere turajyenda tujyeze muri mont Kigali inkotanyi ubwo zari zageze muri Kigali ziratangira zitera ibisasu ariko interahamwe nyine zigakomeza twebwe zidufashe ngo abandi nibaza nyine turabakiza.
- MANZI: Twaragiye bakomeza ibisasu biba byinshi cyane none ho turatandukana dutandukanye njye narakomeje ndagenda nabarumuna banjye nabo bagenda ukwabo barajyenda bo bakomezanyije nizo nterahamwe barajyenda bageze muruhengeri barabafata hari undi mudamu twari duturanye witwaga sinibuka izina rye neza arabakurura arababwira ngo muze tujyende twihishe tujyende ziriya nterahamwe zitaza zikongera zikadufata baragiye bageze muri taxi sinzi numvise bambwira ngo ama modoka yarasirikiraga nta kibazo cyari gihari.
- MANZI: Bayigezemo bageze imbere hari interamwe twari duturanye zari zakoze bariyeri aho ngaho babakuyemo barabatwara barabatemagura bo babishe babatemye babakubita ubuhiri ubwo njyewe nakomeje kujyenda njyenyine ntawundi muntu wo muri famille nigeze nongera kubona nongeye kubona abantu bo muri famille tugarutse bavugako intambara yarangiye nyuma yaho twaraje nsanga muri famille yacu abenshi bari barapfuye kuburyo wababara ubwo nagiye kuba kuri nyogokuru ariko ntabwo yari nyogokuru neza yari mukase wa papa niho nagiye kuba nkomeza kwiga nigaga nabi ntabwo nigaga neza cyane kuko igihe cyose nahoraga ntekereza ko ari njyewe njyenyine usigaye nkumva nta n'ikintu nshaka nkumva nta n'ubuzima nkifuza ubwo nabayeyo yari umuntu uri severe cyane none ho mvayo njya kumu tante wundi ari naho ubu ngubu mba.
- MANZI: Niho nyine nakomereje ndiga ndakomeza ubu ngeze muri univeriste ngeze mu wakabiri
- UBAZA: Niki utekereza kubumwe n'ubwiyunge?
- MANZI: Ubumwe n'ubwiyunge sinzi ukuntu nabivuga ngewe uko mbitekereza hari igihe uvuga ngo uriyunze ariko hari n'igihe bikunanira hari igihe uba wumva wababarira ariko nanone hari aho ugera ukumva ucitse intege ukumva utekereje ibyo wabayemo utekereje ko wowe nta mpuhwe bigeze bakugirira utekereje ko ubuzima ufite ubungubu ataribyo wenda wari kuba ufite hari igihe wumva utababarira ariko ubundi ubumwe n'ubwiyunge numva bukwiye kuza nubwo butunanira ariko numva bukwiye kubaho.
- UBAZA: Hari ikizere wumva ufite cy'ejo hazaza?
- MANZI: Cyejo hazaza ntabwo mbizi ntago navuga ngo ejo hazaza bizamera gute ntago mbizi.
- UBAZA: Niki wifuza?
- MANZI: Ngewe nifuza kwiga nkarangiza nka kora ubuzima byanjye nkuko nkakora ubuzima bwange nkuko numva mbishaka.
- UBAZA: Tuvuge abazagukomokaho n'ubuhe buzima ubifuriza?
- MANZI: Abazankomokaho ntabwo nabifuriza kubaho nkibyo twabayemo mbifuriza ko bazabana neza kandi bagakundana urebye usanga ibya tubayeho ari urukundo rwa buze.
- UBAZA: Ntakindi wakongeraho igitekerezo ;ikibazo?
- MANZI: Ikibazo nakwibaza nk'abana badafite aho baba b'imfubyi kandi babizi neza leta itari kwitaho babateganyiriza ubuhe buzima bumva bazabaho gute cyangwa nk'abantu babaye ibimuga kubera jenocide bumva ntago babavuza bihagije leta yumva yabakorera iki njyewe numva ari nk'ikibazo nabaza abantu bose.
- UBAZA: Turagushimiye merci.


text:
Umuhanzi wamenyekanye mu ndirimbo “Inyoni yaridunze” akaba n’umushyushyarugamba ari we Saga Assou wamenyekanye cyane nka Mc Monday wizihije isabukuru y’imyaka 41 ku wa 5 Mata, 2017, intego yihaye mu buzima ntizagezweho, ariko akaba adashobora kubyicuza.
Mu kiganiro n’ikinyamakuru Izubarirashe.rw, Saga yabanje kuvuga uko yakiriye kuba yujuje iyi myaka.
Mc Monday yagize ati “ndashima Imana kuba ngejeje kuri iyi myaka nkiri muzima, benshi bagenda batayigejeje. I am thankful to Almighty Lord (ndashimra cyane Nyagasani ushobora byose) nukuri.
Kuba ndi muzima birahagije. Ngiye mu mibare hari ibigorana mu buzima byajemo kandi sinabyinubira kuko ni byo byubaka umuntu. Intego nyinshi nari narihaye sinazigezeho, ariko sininshinja kuko umuntu arapanga Imana nayo igakora ibyayo. Ubu ni ugupanga ibindi, ukabyoroshya gukora cyane biherekejwe n’amasengesho ubundi Imana igakora ibyayo gusa ndizera ko ibyiza biri imbere hamwe n’abavandimwe n’Imana ntakidashoboka.”
Yakomeje avuga ko mu byo akora byose n’ubwo hari ibyo atarageraho nk’uko abyifuza, aticuza ibyo yakoze, ati “nari maze imyaka 4 yose narayihaye abantu gusa njye nariyibagiwe ukuntu, ariko ubu ngiye gukora focus (kwibanda) kuri njye n’ubuzima bwanjye ubundi Imana ikore akazi kayo. Icyiza ni uko nticuza iyo myaka 4, ni igice kigize ubuzima bwa muntu, harimo ishuri rikomeye ry’ubuzima ndetse no kumenya isi n’abayigize birushijeho uko nari mbizi.”
Kugeza ubu, Saga Assou nubwo yamenyekanye mu buhanzi ndetse n’umwuga w’itangazamakuru, ubu ntakibigaragaramo. Ikinyamakuru izubarirashe cyamubajije niba yarabisezeyeho burundu asubiza ko bidashoboka ati “ntabwo umuziki n’itangazamakuru nabivamo burundu kuko ntabwo nava mu kintu kindimo! Umuziki undimo, itangazamakuru narihuguwemo… urumva kubivamo burundu naba mbeshye. Ahubwo wenda nabirebera ahirengeye, ariko simbivemo!”
Saga Assou yamenyekanye cyane mu ndirimbo nka Gitanu, Panda gari n’izindi ndetse akaba ari umwe mu banyamakuru ba mbere baharaniye guteza imbere umuziki w’Abanyarwanda ugezweho ubwo yakoreraga kuri Radio 10.


text:
Nuko umukwe n’ umugeni bajya gusezerana kwa pasteur ,barimo gusezera pasteur abaza abari mwiteraniro ati: Ese hari ufite impamvu yatuma tudasezeranya aba bageni. Nuko mushiki wa Joriji aturuka inyuma afite abana babiri b’impanga n’akandi kamurira imyuma aza asanga pasteur abantu bose bagwa mu kantu umugeni we yikubita hasi agwa igihumure nuko wa mugore mushiki wa Joriji yegera Pasteur neza maze abwira pasteur ati “inyuma ntabwo turimo kumva mwakongera ijwi”😊😊😊😂
URWENYA, MUSHIKI WA JORIJI
Advertisements


text:
Kivuruga: Kumenya abayobozi babahagarariye ngo bibafitiye akamaro
Bamwe mubasheshe akanguhe bo mu Murenge wa Kivuruga batangaza ko kumenya umuyobozi ukuyobora ari iby’ ingirakamaro kuko umuntu adashobora kurenganwa cyangwa ngo abe yahohoterwa azi abayobozi bamuhagarariye mu nzego zitandukanye.
Kuba batari bazi abayobozi bakuru babo mu nzego zitandukanye byatumye bahaguruka kumbaraga nke bafite bakora ibirometero bigera kuri bibiri bajya kwirebera abayobozi babo yaba abo mu nzego z’ibanze cyangwa se n’izishinzwe umutekano ubwo hakorwaga umuhanda uturuka mu murenge wa Kivuruga ukagera ku isoko ryo Kumurambo mu murenge wa Janja.
Kiriseriya Ayinkamiye w’imyaka 91, utuye mu Murenge wa Kivuruga ubwo kuri uyu wa 17 kamena 2014 mu Kagari ka Ruhinga hakorerwaga ibikorwa by’icyumweru cyahariwe ingabo bakora umuhanda, yavuze ko we yazinduwe no kwirebera abayobozi baje kwifatanya n’abaturage kuko atabazi.
Ati “none ubu kuko tubabonye ntabwo tuzongera kujya tubayoboza tubabaza ngo asate kandi tubyakire ko ari byiza kuko baza kutuyobora ngo natwe tujijuke mbese tube ahantu hameze neza n’abana bacu b’urubyiruko bazkurire hezaâ€.
Ayinkamiye kandi asobanura ko nabo mbere bagifite agatege bakoraga ibikorwa birimo gutera amashamba no gukora imihanda, gusa bakaba bamaze gukura ariko kandi bagashimishwa niyo babonye urubyiruko rurimo gukora.
Ati “ ndagenda mbwira abasigaye mu rugo ko basigaye inyuma kuko jye nubwo ntabasha gukora umuganda ariko niboneye abayobozi kandi ni byizaâ€.
Foromina Nyirarubera we afite imyaka 87 avuga ko nawe yazanywe gusa no kureba abayobozi kuko adafite imbaraga zo gukora umuganda.
Ati “ kumenya abayobozi ni byiza cyane kuko ushobora guhungabanira munzira utamuzi ukaba warengana ariko umuzi wamwitabaza ukavuga uti ndapfuye mutware wanjyeâ€.
Nyirarubera akomeza ashishikariza abaturage batazi abayobozi babo kubamenya kuko ari ngombwa kumenya umuyobozi mbere yuko uhura n’ikibazo gisaba ko ariwe ugikemura.
Abayobozi bari bitabiriye igikorwa cyo gukora umuhanda muri gahunda ya Army week barimo umuyobozi w’akarere ka Gakenke Deogratias Nzamwita, umuyobozi w’ingabo mu Turere twa Gakenke na Rulindo Lt Col Peter Kagarama, umunyamabanga nshingabikorwa w’umurenge wa Kivuruga Justin Kalisa hamwe n’abandi bari mu nzego z’ibanze.
Â


text:
Abanyamabanga b’uturere n’Intara y’Amajyepfo bongeye gushyigikira AgDF
Abanyamabanga bakorera ku turere n’Intara y’Amajyepfo tariki 06/02/2013 bongeye gushyira andi mafaranga mu kigega Agaciro Development Fund ubwo basozaga amahugurwa bakoreye mu karere ka Nyanza More...
Rwanda | Intara y’Amajyepfo irishimira uko gahunda ya Bye bye Nyakatsi yagenze
Augustin Kampayana, umuyobozi ushinzwe imiturire y’icyaro arishimira ko intara y’amajyepfo itigeze ihishira inzu za nyakatsi zari ziyirimo ubwo igihugu cyose cyahagurukiraga kuzirwanya muri gahunda More...
PSC irishimira intambwe imaze guterwa n’Intara y’Amajyepfo mu itangwa ry’akazi.
Komisiyo y’abakozi ba Leta (Public Service commission) PSC mu magambo ahinnye y’icyongereza irishimira intambwe imaze guterwa n’Intara y’Amajyepfo n’Uturere tuyigize mu gikorwa More...
Gahunda ya IDP yateje imbere abatuye mu Ntara y’amajyepfo
Abayobozi bafite aho bahuriye n’ubukungu mu turere tugize Intara y’Amajyepfo basanga Gahuda ya IDP( Integrated Development Programme) imaze guteza imbere ku buryo bufatika abatuye muri iyi ntara nk’uko More...
Kubera umusaruro Inkeragutabara zitanga ubu zigiye guhabwa amahirwe yo kwiga kaminuza
Nyuma yo gutezwa imbere mu bundi buryo burimo kwigishwa imyuga, kubakirwa amazu, kwigishwa kwihangira imirimo n’ibindi, ubu ikigezweho n’ugukangurira Inkeragutabara zarangije amashuri yisumbiye kujya More...
Kwibuka ku nshuro ya 18: Intara y’Amajyepfo yabaye iya mbere mu bibi no mu byiza
Kuba Intara y’Amajyepfo iza ku isonga y’izindi mu bibi no byiza byagaragajwe n’umunyamabanga nshingwabikorwa w’Intara y’Amajyepfo, madamu Izabiriza Jeanne, mu ijambo yavuze mu More...
Huye: Abanyamabanga nshingwabikorwa b’utugari bagiye mu itorero
Abanyamabanga nshingwabikorwa b’Utugari two mu Karere ka Huye, Gisagara, Nyamagabe na Nyaruguru, tariki ya 11 Gicurasi,2012 mu masaa sita, bahagurutse imbere y’inzu mberabyombi y’Akarere ka More...
Mu ntara y’Amajyepfo abayobozi b’utugali twose bagiye kujyanwa mu itorero
Abayobozi b’utugali two mu Ntara y’amajyepfo baraye ku ibaba bitegura kujyanwa mu ngando y’itorero  izabera mu kigo cy’ingando cya Nkumba mu gihe cy’ibyumweru bibiri uhereye More...
Intara y’Amajyepfo iri ku isonga mu gikorwa cy’ibarura ry’amasambu
Kwandikisha ubutaka bubihesha agaciro Uhereye I Buryo ni Umuyobozi ushinzwe ikigo cy’igihugu gishinzwe iby’ubutaka, Sagashya Didier Umuyobozi ushinzwe ikigo cy’igihugu gishinzwe iby’ubutaka More...
Rwanda | Ruhango: abazahugura intore n’abajyanama b’ubuzima barishimira ubumenyi bongerewe
Nduwimana Pacifique ahugura abazahugura abandi Mu mahugurwa yahuje abazahugura intore n’abajyanama b’ubuzima baturutse mu turere 4 aritwo Kamonyi, Muhanga, Ruhango na Nyanza, bishimiye ubumenyi More...


text:
Maj Lydia Bagwaneza atinyura abakobwa abemeza ko bafite ubushobozi nk’ubwa basaza babo, yitangaho urugero rw’uburyo yinjiye mu gisirikare ari muto, ariko ngo kuba yari umukobwa ntibyamubujije kuzuza inshingano nk’uko abahungu bazuzuga.
Ibi yabivuze ubwo Umuryango Imbuto Foundation uteza imbere uburezi bw’umwana w’Umukobwa watangaga ibihembo ku bakobwa bahize abandi mu turere twa Rubavu, Nyabihu, Ngororero na Musanze.
Ku bwe ngo nta mukobwa cyangwa umugore wakagombye kwitinya. Ati “Umukobwa agomba kwigirira icyizere kandi akumva ko sosiyete izamubonamo icyo yakoze, nagiye mu ishyamba ndi umwana muto, gushaka igihugu cyanjye nk’uko abandi bagishatse, mu kazi nta kintu cyatunaniraga aho mu mashyamba twabaga turi na basaza bacu, na n’ubu turacyakorana”.
Maj Bagwaneza yabaga mu buhungiro muri Uganda. Yemeza ko icyo umukobwa asabwa ari ukugira intego ndetse akigirira icyizere, ngo nta kintu atageraho. Ku bwe ngo icyamutinyuye kujya mu gisirikare kandi icyo gihe abakobwa barabitinyaga ni ubuzima yabonaga ababyeyi be bari babayeho mu buhungiro.
Ati “Nari umwana ariko naratekerezaga, mu buhunzi hari igihe abantu bazaga bagasenya amazu y’ibyatsi mwiyubakiye, bakayasenya nyuma bagashyiraho umurongo umeze nyirantarengwa, ibyo byose narabibonye mfata icyemezo kimwe na basaza banjye, nari mfite intego, nari mfite kwiyemeza. N’umukobwa rero arasabwa kugira intego kandi akigirira icyizere mu byo akora, muri ayo masomo ye ndeetse no mu bindi bintu bitandukanye cyane ko bo kuri ubu mufite amahirwe tutagiraga icyo gihe”.
Akomeza avuga ko hari ababyeyi bagifite imyumvire iri hasi, bumva ko umwana w’umuhungu n’umukobwa batanganya uburenganzira, yitangaho urugero rw’uburyo bavutse ari abakobwa gusa imiryango igaterana ngo se yirukane nyina.
Ati “Hari ababyeyi bakidindiza iterambere ry’umwana w’umukobwa, mu rugo tuvuka turi abakobwa gusa, rimwe imiryango yigeze guterana ngo papa yirukane mama kuko abyara abakobwa gusa, papa arabyanga, ariko kugeza ubu nta kintu umuhungu yakorera ababyeyi ntabakoreye, nzi gukama inka kuko n’umuhungu abizi, n’ubu ngeze mu rugo ngasanga nta muntu uhari wo gukama nakwicara ngakama, iyi saha ubajije mama icyo yicuza kuba yarabyaye umukobwa ntekereza ko nta cyo yakubwira”.
Yungamo ati “Hari umubyeyi uba ufite abana babiri, umuhungu n’umukobwa, yabura ubushobozi bwo kubarihira ishuri bombi agahita yishyurira umuhungu gusa, kandi umukobwa ari we muhanga kurusha umuhungu, iyo myumvire igomba gucika burundu”
Mugisha Amen, umukobwa wabaye uwa mbere ku rwego rw’igihugu muri Artas (ubugeni) mu kizamini gisoza amashuri yisumbuye yemeza ko umukobwa ashoboye, kuri we ngo bisaba intego ndetse no kumenya icyo ushaka.
Ati “Ntabwo ari ibintu byizana birakorerwa, ariko nanone ukigirira icyizere ukumva ko ushoboye, ugakoresha imbaraga ndetse no gusenga.”
Abakobwa bahawe ibihembo ni abaje mu cyiciro cya mbere, mu bizamini bisoza amashuri abanza, icyiciro rusange ndetse n’amashuri yisumbuye.
Mu bihembo bahawe bikaba birimo mudasobwa, inkoranyamagambo, ibihumbi 20 byamafaranga y’u Rwanda n’ibindi… mu Karere ka Rubavu hakaba hahembwe abakobwa bo mu Mirenge 8, mu Mirenge 12 igize aka Karere.
Umwe mu bahawe ibi bihembo yagize ati “Ni iby’igiciro, ntabwo niyumvishaga ko nabona ibi bihembo, bizarushaho kumpa imbaraga mu yandi masomo yanjye ari imbere”
Perezida w’Inteko Ishinga Amategeko umutwe wa Sena, Bernard Makuza, avuga ko hakiri abantu bahohotera abana b’abakobwa, abo ngo bagomba gufatirwa ingamba.
Ati “Ntabwo iyi mihigo yo guteza imbere umwana w’umukobwa twayigeraho hakiri abantu bakuru bashukisha abana b’abakobwa amafaranga, bakabashora mu bushurashuzi, bakabatera inda, indwara zidakira, ni ibyo kugaya kuko abo bantu baracyahari. Bangiza abo bana ku mubiri, mu mutwe ugasanga bandagaye bagateshwa icyerekezo kizima. Usanga hakiri abana bateshwa ishuri bakajyanwa mu mirimo y’ingufu, nko gukora mu byayi n’ahandi. Hagomba kubaho kwihangana zero ku bantu bose bahohotera umwana w’umukobwa.
Gahunda y’umuryango “Imbuto Foundation” yatangijwe na Madamu wa Perezida wa Repubulika Jeannette Kagame mu mwaka wa 2005 igamije guteza imbere uburezi bw’Umwana w’umukobwa.


text:
KANDA HANO UREBE VIDEO
Dore wowe musore/mugabo ibyo ukwiye kumenya ku rukundo n’abakobwa/abagore. Nubyirengagiza uzisanga uri mu gihombo. Nubiha agaciro bizagufasha gukora ikigereranyo cy’amahirwe ufite mu rukundo urimo cg ushaka kwinjiramo.
(Gusa ibi bigaragara cyane ku bantu bajijutse nk’abanyamujyi, abasobanutse mu byo kubana n’abandi, intellectals naho abo mu byaro bo ushobora gusanga hari impinduka kubera imyumvire:)
Icya mbere: abakobwa bari hagati y’imyaka 18 na 24:
Bikundira umuhungu bazajya baratira urungano. Umuhungu batekerezako bazajya basohokana abandi bakobwa bakamurangarira cyangwa bakagira ishyari.
Akenshi urukundo rwo muri iyi myaka rushirana n’agahararo ariko rurashyuha cyaneeeee. Bakunda kandi umuhungu uteye neza mu gihagararo, uburebure, mwiza ku isura, ibigango,fraicheur etc. Bene abo bakobwa babenguka umuhungu ukunda ibyo bakunda, yaba gusenga, kujya mu tubyiniro, kureba film, kujya muri concert, kuririmba, kubyina, koga muri piscine n’ibindi.
Icyi cyiciro y’abakobwa ntibakururwa cyane n’amafaranga cg ubutunzi nkuko benshi babyibeshyaho. (Mwibuke ko aha tuvuga urukundo nyarwo apana kuryoshya gusa), ahubwo bo bumva ko umusore uteye kumwe nabivuze hejuru ariwe uboneye.
Icya kabiri: abakobwa bari hagati y’imyaka 25 na 35:
Bene aba bakobwa nibo baba batangiye kumenya icyo kubaka aricyo, batekereza cyane ku rugo rwiza kurusha uko bibanda ku byo rubanda bishimira, ahubwo bakibanda cyane ku byazabazanira umunezero bo ubwabo mu bihe bizaza.
Bene aba bakobwa bikundira umusore uzi kwirwanaho, ufite ibitekerezo n’imyumvire bishimiye ku buryo babasha kubakana urugo rugakomera.
Bitewe n’imico bwite ya buri muntu, aha niho usanga ibyiciro bibiri by’abakobwa aho bamwe bitekerereza umusore wagwije amafaranga ariko hakaba n’abandi badatekereza na gato kuri ibyo ahubwo bakareba wa musore ufite ibitekerezo byazabasha kugeza urugo kuri ya mafaranga.
Bene abo bareba ibitekerezo kandi uzanasanga bagira ubwira bwo gukora no kwirwanaho mu gushaka ubuzima, kuburyo baba bifuza wa musore bazuzuzanya bagafatanya kwiteza imbere.
Ngaho nawe niba uri umusore cyangwa inkumi ukaba ufite ukundi ubizi, sangiza abasomyi igitekerezo cyawe!
UMURERWA Yvette


text:
Basomyi bacu, ubushize twizihiza umunsi mukuru w’Abalayiki, tariki 03/07/2011, twavuze muri rusange ku butumwa bw’umulayiki. Iyi nyigisho ni umurage umwami wabaye umulayiki mwiza aha umuhungu we. Ni itubere urumuri twe abifuza guteza imbere igihugu n’ubukristu bwacu, bityo imirimo dukora ibe icyambu kitugeza mu ijuru iruhande rwa Yezu Kristu, Bikira Mariya n’Abatagatifu bose. Iyi nyigisho kandi tuyituye urubyiruko ruvuye mu Munsi Mpuzamahanga w’urubyiruko ku isi (Journée Mondiale des Jeunes) i Madrid muri Espagne ndetse n’urubyiruko ruri mu Mashuri Makuru n’Ayisumbuye.
Mutagatifu Ludoviko wa IX ni muntu ki?
Ludoviko wa IX ni umwami w’u Bufaransa wabayeho mu 1214 kugeza mu 1270, akaba n’umulayiki wacengewe n’Ivanjili. Yarangwaga n’impuhwe, akaba umubyeyi udahuga wareze abana be 11 mu bukristu nyabwo. Yabaye umuyobozi w’igihugu wita ku butabera n’amahoro. Ukwemera (la foi) kwe kwamushoboje kwicisha bugufi, kurangwa n’isengesho no gufasha abakene.Yashyizwe mu rwego rw’abatagatifu, yibukwa tariki 25/08/2011.
Dore rero ubutumwa yandikiye umuhungu we Filipo
“Mwana wanjye nkunda, mbere na mbere jya ukunda Imana n’umutima wawe wose, n’ubushobozi bwawe bwose kuko Muntu adakoze ibyo ntacyo yaba ari cyo.
Jya wirinda ikintu cyose cyarakaza Imana kiguturutseho, ku buryo bw’umwihariko jya ukora uko ushoboye ngo udakora icyaha kijyana ku rupfu ku mpamvu y’amanjwe, kandi mbere yo gukora icyaha kijyana ku rupfu ubizi, jya umenya ko byaba byiza ubabajwe kugeza aho ucibwa amaguru n’amaboko cyangwa ugatakaza ubuzima bwawe wishwe urw’agashinyaguro aho kugikora.
Niba Umwami wacu Yezu Kristu yemeye ko utotezwa, urwara cyangwa ubabazwa ku buryo ubwo ari bwo bwose, jya ubyakirana umutima utuje, ubimushimire kandi ubifate nk’aho yabikoreye kugira ngo bikugirire akamaro. Jya ubifata kandi nk’aho ari byo bigukwiye kuko wenda byaba bitewe n’urukundo ruke wamukunze cyangwa bitewe n’uko wamukoreye byinshi binyuranyije n’ugushaka kwe.
Niba Umwami wacu aguhaye gukira, ubuzima bwiza cyangwa ikindi kintu, jya ushimira mu bwicishe bugufi kandi wirinde ko ubwo bukungu bwagukururira ibyago kubera wirase cyangwa wakoze andi makosa; ni icyaha gikomeye guhemukira Umwami wakugabiye by’ako kageni.
Mwana wanjye nkunda, jya wubaha ubutumwa bwa Kiliziya, igihe kandi uri mu rusengero, jya wirinda guta igihe cyawe uvuga amagambo adafashije. Jya uvuga amasengesho utuje, watuye cyangwa bucece; ku buryo bw’umwihariko jya utuza kandi uhuguke mu Gitambo cy’Ukarisitiya, ndetse na mbere gato yo gutangira Missa.
Mwana wanjye nkunda, jya ugirira impuhwe abakene n’abandi bose bababaye haba ku mubiri no ku mutima; uko ushoboye jya ubafasha.
Jya ukora uko ushoboye kose ngo Nyagasani Yezu Kristu azaguhe icyubahiro cyo kuyobora umuryango we, agusige amavuta yasizwe abami b’u Bufaransa.
Mwana wanjye nkunda, bibaye ko uba umwami, uzagire imico y’umuyobozi nyawe; jya uba umunyakuri, uko byagenda kose jya wizirika ku kuri. Ni biba ko haba urubanza hagati y’umukene n’umukire, mu gihe utari wamenya ukuri, jya ujya ku ruhande rw’umukene, n’umenya ukuri uce urubanza utabogamye.
Mu gihugu cyawe, jya urwana ku burenganzira bwa buri wese, cyane cyane Abashumba ba Kiliziya. Ntihazagire ubarenganya, ntihazagire ubasagarira cyangwa ngo anyage umutungo wa Kiliziya.
Jya witangira kandi ukunde Kiliziya Gatolika ya Roma, Umushumba wayo Papa, umwubahe nk’uko wubaha so.
Uzakore uko ushoboye ngo ibyaha bicike mu gihugu cyawe, urwanye kandi uce ubuhemu, abarwanya Imana, abahakana icyubahiro tugomba Bikira Mariya n’Abatagatifu. Uzarwanye mu gihugu ubusambanyi, irari iryo ari ryo ryose, imikino y’ubufindo n’ikindi cyaha icyo ari cyo cyose. Uzarwanye ibi byose mu bushishozi kandi ukoresheje uburyo bunoze.
Mwana wanjye nkunda, nguhaye umugisha wa kibyeyi kandi ngusabiye kuri Nyagasani Umwami wacu Yezu Kristu, agiriye impuhwe ze, amasengesho y’umubyeyi we Bikira Mariya, Abamalayika, Abatagatifu n’Abatagatifukazi bose, ngo akurinde kandi agufashe kudakora ibinyuranyije n’ugushaka kwe bityo azayobokwe kandi yubahwe kubera wowe; ahe wowe na njye, agiriye ubuntu bwe, ngo nyuma y’ubu buzima buhita, tuzashobore kumusanga mu buzima bw’iteka, tumubone, tumukunde kandi tumusingize ubuzira herezo.
Amen”.
Byavuye mu gitabo « La liturgie des Heures », tome 3, pp 1263-1265.
Byahinduwe mu Kinyarwanda na Padiri Valens NSABAMUNGU, PARUWASI NYAGAHANGA


text:
Igisubizo: Itangiriro 6:1-4 havuga inkuru irimo abana b’Imana n’abakobwa b’abantu. Hari impaka zitandukanye kubo abo bana b’Imana aribo, n’impamvu abana babyaranye n’abakobwa b’abantu bakuze bakaba barebare banini.
Hari uburyo butatu butandukanye abo bana b’Imana basobanurwa: 1) bari abamalayika birukananywe mu ijuru na Satani, 2) bari abami bakomeye bo kw’isi, cyangwa 3) ni abakomotse kuri Seti bariho babyarana n’abakomotse kuri Kayini. Abavuga ko bari abamalayika bashingira cyane ko Isezerano rya Kera rikunze kwita abamalayika “abana b’Imana” (Yobu 1:6, 2:1, 38:7). Ikibazo ariko kikavukira muri Matayo 22:30, aho tubwirwa ko abamalayika badashaka abagore. Bibiliya ntaho ivuga na hamwe ko abamalayika ari abagabo cyangwa abagore, cyangwa ko bashobora kubyara. Abashyigikiye 2) na 3) ntabwo bo bahura n’iki kibazo.
Ariko nanone, ikibazo 2) na 3) bafite nuko ari ibisanzwe ko abagabo babyarana n’abagore, kandi abana babo ntibabe “barebare banini”, “za ntwari za kera zari ibirangirire”. None se, ni ukubera iki byarakaza Imana bigatuma yiyemeza gusuka umwuzure ku isi (Itangiriro 6:5-7), kandi nta na hamwe yabujije urubyaro rwa Seti gushaka kwa Kayini? Ntawe uhakana ko icyemezo Imana yafashe muri Itangiriro 6:5-7 cyatewe n’umujinya yari itewe n’ibyo yaboneye muri Itangiriro 6:1-4. Aha niho twagaruka inyuma, tukavuga ko kuba abamalayika baryamana n’abana b’abantu byatera Imana iseseme, ikamanura umwuzure nk’uriya.
Nkuko twabivuze, kuvuga ko abo bari abamalayika byanyomozwa na Matayo 22:30 “mu izuka ntibarongora kandi ntibashyingirwa, ahubwo bamera nk'abamarayika bo mu ijuru”. Ariko rero, iki cyanditswe ntabwo kivuga ko “abamalayika badashobora kurongora”. Havuga gusa ko abamalayika batarongora. Ikindi, Matayo 22:30 ivuga ku “bamalayika bo mu ijuru”. Ntabwo havuga ku bamalayika birukanywe mu ijuru, batumvira ku bushake bw’Imana kandi bashaka no kudobya imigambi yayo. Kuba abamalayika b’Imana batarongora cyangwa ngo basambane ntibivuga ko Satani n’abadayimoni be batabikora.
Maze rero, 1) nicyo gisobanuro cyaba cyumvikana kurusha ibindi byombi. Yego, byaba bisekeje kuvuga ko abamalayika batagira igitsina, nyuma tukavuga ko “abana b’Imana” ari abamalayika birukwanywe mu ijuru babyaranye n’abakobwa b’abantu. Ariko nanone, nubwo abamalayika ari imyuka (Abaheburayo 1:14), bashobora kugaragara bafite umubiri w’abantu (Mariko 16:5). Abanya-Sodomu na Gomora bashakaga kuryamana n’abamalayika babiri bari kumwe na Loti (Itangiriro 19:1-5). Birashoboka ko abantu bashobora kwambara umubiri w’umuntu, kugeza no kuba basambana bakanabyara. Twakwibaza nanone tuti ni ukubera iki abadayimoni badakora aya marorerwa kenshi? Bigaragara ko Imana yaboshye abadayimoni bakoze aya mahano, kugira ngo abandi badayimoni batinyireho (soma Yuda 6). Abanditsi, abahanga n’abashakashatsi b’Abisirayeli ba kera ntabwo bashidikanyaga ko abadayimoni aribo “abana b’Imana” bavugwa mu Itangiriro 6:1-4.
Nubwo nanubu impaka zigihari hagati y’abahanga muri Bibiliya, kuvuga ko Itangiriro 6:1-4 hatubwira ku kubyarana kw’abadayimoni n’abakobwa b’abantu nibyo bifite ireme mu buryo bw’ubusobanuro bwa Bibiliya ndetse n’amateka.
Ikibazo: Abana b’Imana n’abakobwa b’abantu bavugwa mu Itangiriro 6:1-4 ni bande?
Igisubizo: Itangiriro 6:1-4 havuga inkuru irimo abana b’Imana n’abakobwa b’abantu. Hari impaka zitandukanye kubo abo bana b’Imana aribo, n’impamvu abana babyaranye n’abakobwa b’abantu bakuze bakaba barebare banini.


text:
Nubwo hari itanura satani yenyegeje ariko hari umugabo wa kane Imana yohereje
Daniel 3:19- Nebukadinezari azabiranywa n’uburakari mu maso he hahinduka ukundi, areba Saduraka na Meshaki na Abedenego igitsure, ategeka ko benyegeza itanura ngo rirushe uko ryari rikwiye kwaka karindwi. Maze atoranya abanyambaraga bo mu ngabo ze, abategeka kuboha Saduraka na Meshaki na Abedenego ngo babajugunye mu itanura ry’umuriro ugurumana. Nuko baboha abo bagabo uko bakambaye amafurebo n’imyambaro n’imyitero n’ibindi bambaye, babajugunya mu itanura ry’umuriro ugurumana.
Benedata dusangiye gucungurwa mu bibazo byawe Satani agenda yenyegeza, sinamenya itanura uhagazemo ariko kandi muri iki gitondo hari ubutabazi bwihuse bwava mu ijuru, nawe ukaruhuka.
Reka tuganire dushyira akadomo ku ijambo itanura, kimwe n’uyu mugabo wa Kane Bibiliya yatubwiye.
Ubundi Imana yacu ni Imana iseruka, Imana yacu ni Imana itabara, ni Imana ibikora ikagutabarira no mu ku munota wa nyuma ubona ko birangiye. Aba bagabo batatu Saduraka, Meshake na Abedenego bari abagabo bomatanye n’Imana, bemera guhara amagara yabo kugira ngo bubahishe Imana y’abaheburayo. Nawe jya uhamya Imana kandi uyigumeho ntabwo izagutererana nugera no mumakuba.
Babwira umwami ngo "Nyagasani Imana yacu ibasha kudukiza umuriro kandi n’amaboko yawe nyagasani kandi naho itadukiza ntidushobora kubarara hasi."
Aba basore baribafite guhamya, ese wowe ujya uhamya igihe Satani akugarije? Ese iyo umusore agusabye kuryamana nawe ujya uhamya Imana yawe ko wakijijwe, ese iyo akubwiye ko nimutaryamana azakwanga ukibuka Imana? Utekereza kumubwira ko naho yakwanga Imana yarema undi kandi mu gihe gikwiye? Imana idutabare.
Ese iyo ugeze ku mafaranga ujya uhamya Imana wakiriye mu buzima bwawe?ESE iyo ugeze mu kazi kaburi umunsi ujya uhamya Imana yawe? Ese mu batizera no mu muryango wawe ujya uhamya Imana yawe?
Aba basore batatu ni ikitegererezo cyiza cyo guhamya Imana utitaye ku icyubahiro cy’ushaka kuguhemuza. Bravuze bati ‘’mu byo ishoboye no kudukiza birimo, ariko nitanabikora ntibikwiye kuyimura kuko baribizeye ko Imana yabo iribubakize’’
Nshuti usoma ubu butumwa ubu wenda Satani arimo aragenda yenyegeza ariko ndakubwira ngo humura dore bwa butabazi warutegereje buraje, nubwo ikuzimu Inama iterana ariko mu ijuru naho Imana irateranye. Imana yagukiza ibirimi by’itanura.
Ushobora kuba wabonaga aho kugira ngo ikibazo cyawe gikemuke wagendaga ubona kirushaho gukara, aho kugira ngo ikigeragezo cyawe kigire iherezo ahubwo cyagendaga cyirushaho kuba bibi cyane, uwo ni Satani wenyenyezaga, ariko uyu munsi izere oko hari umugabo uje kugutabara arenda ku byaguhigaga. Ikintu gishimishije uwo uje we aje mu ishusho y’Umwana w’Imana.
Wenda abandi bahisemo gusambana ngo babone amafaranga ariko wowe wakomeye ku Mana yawe, nubwo uri mu bushomeri wagakwiye kujya kwiba ariko uhagaze kigabo ku Mana yawe.Iyakijije Saduraka meshake na Abedenego mu itanura nawe yawe yagukiza itanura uhagazemo.
Yibutse bwa buzima bituma ihaguruka kugutabara kuko nubwo hari itanura satani yenyegeje hari umugabo wakane uhagararanye nabo usa numwana w’Imana uje kugutabara. Imana ikurengere nshuti kandi ikoherereze ubutabazi buvuye kuri yo.
Ev Murekatete Jeanne/ Agakiza.org


text:
"Imisozi izavaho n’udusozi tuzakurwaho, ariko imbabazi zanjye ntizizakurwaho. Kandi n’ isezerano ry’ amahoro nagusezeranije ntirizakurwaho, Ni ko Uwiteka ukugirira ibambe avuga" - Yesaya 54:10
Ubaye utiyumvamo urukundo Imana igukunda, ntuzabasha kugira undi ukunda kuko ntibishoboka ko wakunda utabanje gusobanukirwa no kwibuka ko Imana igukunda kurushaho. Ukeneye guhora wibuka buri munsi ko Imana igutekereza kandi ko ikwitayeho, ntigutekereza nkuko isi igutekereza cyangwa uko wowe witekereza.
Reka nkubwire ibintu bine (4) bigufasha kumenya ko Imana igutekerezaho:
1.Wemewe n’Imana: Ni kenshi turwana no kwemerwa n’ababyeyi, urungano, abo twubaha ndetse n’abandi b’ ingeri zitandukanye ariko ikintu gitangaje ku Mana twamaze kwemerwa nta kiguzi dutanze. Bibiliya igaragaza ko binyujijwe muri Yesu Kristo ku Mana twemewe kandi tukaba abaragwa "kugira ngo dutsindishirizwe n’ubuntu bwayo duhereko tube abaragwa, dufite ibyiringiro byo kuzahabwa ubugingo buhoraho" - Tito 3:7
2.Wakunzwe urukundo rutagira akagero: Imana igukunda urukundo nyarwo kandi rudafite ikindi rushingiyeho. Nkuko abantu bamwe bamera, Imana yo ntigukunda ibanje kukubwira iti "ndagukundira iki n’iki"; ahubwo irakubwira iti "ndagunda". Ntacyabuza Imana kugukunda kubera ko urukundo rwayo rudashingiye ku byo ukora ahubwo rushingiye kuri kamere yayo. Niyo mpamvu ivuga iti "Imisozi izavaho n’udusozi tuzakurwaho, ariko imbabazi zanjye ntizizakurwaho."
3.Warababariwe byuzuye: Bitewe n’ urupfu rwo ku musaraba rwa Yesu Kristo; yatanze ubugingo bwe kugira ngo ubabarirwe ibyaha n’ ibicumuro byose. Pawulo yandikiye Abaroma arababwira ati "Nuko rero noneho abari muri Kristo Yesu nta teka bazacirwaho" - Abaroma 8:1. Imana ntiyibuka ibyaha byawe iyo yamaze kukubabarira bitewe n’ imbabazi zayo zihoraho iteka ryose.
4.Uri uw’ agaciro gakomeye imbere y’ Imana: Uri umwana w’Imana . Bibiliya itwereka uburyo turi ab’ abagaciro ; "Mwacungujwe igiciro, nuko rero ntimukabe imbata z’abantu" - 1 Abakorinto 7:23. Bishatse kuvuga ko Yesu yakwishyuriye byose atanze ubugingo bwe niyo mpamvu uri uw’igiciro gikomeye.
Igihe cyose wibutse ko watsindishirijwe, wakunzwe bitagira akagero, ukanamenyako uri uw’agaciro gakomeye ku muremyi wawe. Ndatekereza ko ugiye utekereza ibyo ntacyakubuza gukunda abandi no kurusha kumva ko Imana ihora igutekerezaho.


text:
Mu ibaruwa yashyize ahagaragara aravuga ko abamwita umusazi,bashingiye ku kuba avuga ko ari we Mesiya bakamugendaho ndetse n’ibindi bikorwa bibi bagenda bamugaragariza agiye kubahagurukira.
Mu kiganiro yagiranye n’Ikinyamakuru ,Umubavu.com , Munyankusi avuga ko we ategereje ko Imana ishobora byose na mwana bafata icyemezo cyo kumushyira ku mugaragaro nk’uko Imana yabigennye kuva kera kose,gusa ariko akavuga ko abamwita umusazi bafite ingorane kuko agiye kubahagurukira.
Yagize ati :”isi ikeneye gusobanukirwa kuko iri mu rujijo bavuga ngo nibo Mesiya cg bakabyigira bakayogoza isi abo ni abajura ,ni abanyazi cyangwa abagome kandi bagiye guhura n’ingorane vuba “.
Munyankusi agira ati :” Imana igiye guhishura uw’ukuri amagambo ashire ivuga kuri abo banyabinyoma, mu ru rupapuro Emmanuel MUNYANKUSI yagize ati :”Bidasubirwaho ni nge uwo abisiraheli bategerejeho Mesiya ndetse no gucungura Itorero RY’IMANA n’ubundi bwoko bwayo”.
Mu rupapuro yashyize ahagaragara akomeza agira ati :”mwirinde abanyamadini itorero ni rimwe nk’uko Bible ibivuga mu byahishuwe 14:1-5 mu by’ukuri iby’Imana birasobanutse kuko byose bibiliya irabivuga neza gusa abasoma nibo bafite ikibazo cyo kuyumva kimwe,umugani w’abakobwa 10 ubivuga neza aho 5 bari abapfapfa abandi 5 ari abanyabwenge ,ni kiliziya gatorika na groupe protesta andi madini yemera ko Yezu Christo ari umwana w’Imana ukuyemo kiliziya Gatorika ,hagati ya kiliziya na Protesta umwe ni umupfapfa undi ni umunyabwenge”.
Munyankuzi yagize ati :”Nabwiye abantu uwo ndi we ariko bakomeza kunsuzugura gusa umunsi nzigaragaza ntawemerewe kuva aho ari,baransuzuguye barakabya none ngo basigaye birirwa mu nama yo kunyirenza,baribeshya “.
Agira ati :”by’umwihariko u Rwanda nk’igihugu cy’amavuko mushakashake Nyagasani kuko imperuka iri bugufi ndetse n’ibiyibanziriza byose ijuru rigiye kwisubiza icyubahiro ab’isi bigabije bakigira ibitangaza kandi Imana ko icyubahiro cyayo nta wundi izagiha ”.
Asoza agira ati :”ndihanangiriza abavuga ko nasaze cyangwa ababeshya ko ibyo byose babyigumanira ntabwo mbikeneye abantu bahawe amatwi yumva n’amaso abona babikoreshe rero isi ikeneye umucunguzi bidasubirwaho".
Munyankusi Emmanuel avuka ijabiro mu murenge wa Nyarusange akarere ka Muhanga intara y’amajyepfo kugeza ubu akomeza gushimangira ko ariwe Mesiya uvugwa muri bible ibyahishuwe 12 kandi akaba avuga ko bidatinze agiye gutangira kwerekana ibimenyetso bihamya ukuri kw’ibyo avuga.
Yanditswe na Anaclet NTIRUSHWA


text:
Na: Tom Ndahiro
Jenoside yari yaratangiye mu bice bimwe. Ikinyamakuru ISIBO cyo muri Gashyantare 1993, cyanditse ku rugomo rwakorewe Abatutsi mu majy’epfo y’igihugu ku itariki ya ku wa 6 Gashyantare 93.
Iyo nkuru yiswe “ABA C.D.R BARIYE INKA Z’ABATUTSI BANATWIKA AMAZU MURI KOMINI KIVU”yanditswe na Nehemie Mureramanzi. (ISIBO N° 87 yo ku wa 24/02/1993).
Ngo kuri uwo munsi, imyaka 21 ishize, ati: “Agatsiko kayobowe n’uwitwa NTABUHUNGIRO Fideli karikoze no ku mututsi bita GAPYISI, bamutemagurira inka 2, barangije baranamutwikira. Ubwo bwarakeye ako gatsiko kirara muri bene wabo na GAPYISI gatwika amazu yabo, harimo n’umwarimu KAYIHURA.”
Icyo kinyamakuru cyakomeje kigira kiti ingo z’abatutsi batwikiwe zageraga ku munani, ba nyirazo. bagahungira muri Komini Mubuga na Rwamiko. Ngo ako gatsiko k’abasederi kari karigize “simbikangwa”.
Uruhare rw’ubutegetsi rwaragaragajwe. Ikinyamakuru cyanditse ko “Abaturage bashatse gufata NTABUNGIRO Superefe Damien BINIGA ati muramenye nta burenganzira mufite bwo gufata umuntu”.
Ngo Perefe Laurent BUCYIBARUTA we yashekeje abantu ubwo yakoreshaga inama akavuga ko ashimiye byimazeyo abo bantu bariye inka. “Yagize ati: ‘Nshimiye rwose byimazeyo abo bantu bariye inka, ariko ntibice abantu. Biragaragaza rwose ko bazi ikiremwamuntu icyo aricyo, ndasaba kandi ko baba barekeye aho’.”
Uwari uyoboye icyo gitero, NTABUHUNGIRO Fideli, we ngo yatangajwe n’abahangayikishijwe no kubona hari abamukurikirana. Ng akaba yaravuze ngo “mwa baturage mwe muranshakaho iki ko nta nka y’umuhutu nariye, ko nta n’inzu y’umuhutu natwitse! Ati nagira ngo ndebe koko niba ziriya mbwa z’abatutsi zifite imbunda nk’uko babivuga.”
Ubwo icyo kinyamakuru cyajyaga mu icapiro NTABUHUNGIRO n’agatsiko ke “bari bigaramiye n’amarorerwa bakoze.” Umwanzuro w’ikinyamakuru: “Ubutegetsi ntacyo bubyumvaho burabashyigikiye. Ntaho tuva ntaho tujya.”
Kuba jenoside yarabaye nkuko yagenze mu 1994, ni uko hari abari baratojwe ko kwica cyangwa gusenyera umututsi ntacyo bitwaye.
Iterabwoba muri RTLM
Kimwe mu byiciro by’itegurwa rya jenoside, ni ugutera abantu ubwoba hagamijwe gutandukanya abantu. Hakabamo n’igikorwa cyo kubeshyera abazakorerwa ubwicanyi ko ari bo babi.
Hari ibiganiro bya RTLM byo ku wa 31/1-2/2/1994 byakoreshejwe mu manza muri ICTR. Muri ibyo biganiro hari aho berekana ko ngo Abatutsi bateguraga kugirira nabi abahutu .
Bafashe ibihimbano muri Lycée de Kigali ngo aho abanyeshuri b’Abatutsi birataga ku bana b’abahutu ngo “muzaba mureba ngo mu minsi mike muzapfa ngo nta n’umwe uzarokoka”.
RTLM, itavuga aho babikuye igahamya ko ababivuga “bafite impamvu”. Iyo radiyo ikavuga ko ngo “umwuka mubi uhereye mu banyeshuri”, ko kenshi bagiye babona aho ugarukira.
Iti: “ababwira abandi ngo bazapfa, ndakeka yuko batakwiye kubyitaho cyane cyane ko barimwo bavuga bati “abo batubwira ngo tuzapfa ni kimwe cy’icumi cy’abanyeshuri ba Lycée de Kigali”…none se mukaba mufite ubwoba bw’iki ? Kimwe cy’icumi se n’ubwo cyaba gifite Kalashnikov cyabagira gite ? Ubwo rero mwiyigire naho ibindi, ibyo kwicana mubyigize ku ruhande, mwige …”
RTLM iti: “ugasanga umuntu araje muri quartier ati “Abatutsi iri joro murapfa”,bose bagahambira utwangushye, bagahungira he, mu misozi abandi bakarara mu nzina, abandi bati “uyu munsi Abahutu murapfa”, nta kundi na bo bakarara…”
Aya yari amagambo y’abantu bazi neza ko bategura jenoside. Imvugo ikoreshwa yari iyo kubiba urwango mubahutu ngo bishishe Abatutsi, hakabamo no kubwira Abatutsi ko nta bwoba bakwiye kugira.
RTLM yamamaje ikinyamakuru KANGURA nimero 55. Bati “imaze kugera ku isoko, ngo muri Kigali harategurwa imirwano y’Inkotanyi’byitso byazo, ngo bazahangana na twe dushyigikiye ubusugire bwa Repubulika”. Ijambo ibyitso ryavugaga Abatutsi, abaharanira ubusugire bwa Repubulika ari abahutu b’abahezanguni.
Iyo nyito ni nayo yari mu izina CDR (Coalition pour la Défense de la République) cyangwa Impuzamugambi ziharanira ubusugire bwa Repubulika.
Ikindi iyo nimero ya Kangura yanditse kikamamazwa na RTLM ni uko ngo hari abantu bagombaga gukorera Habyarimana coup d’Etat. Icyo iyo nimero ya Kangura yari yanditse ni uko Habyarimana yagombaga gupfa muri Werurwe 1994.
Muri icyo kinyamakuru cyamamazwaga na RTLM nkuko nacyo cyamamazaga iyo radiyo, hari hananditswemo ikibazo ngo “rubanda nyamwinshi yamera ite Inkotanyi ziramutse zitsinze intambara ya politiki.”
Bavuye kubyo kwamamaza Kangura bajya mu kwamagana abanyapolitiki bavugaga ko bashigikiye Inkotanyi n’abatutsi.
Abo bibasiye ni FaustinTwagiramungu na Nayinzira Jean Nepomscene.
Twagiramungu na RTLM
Iyo radiyo yatangaje ko hari abanya Cyangugu bari bayibwiye ko bamaganye Twagiramungu kuba abiyitirira. Bavuga ngo “ese mwo kagira Imana mwe…iyi Perefegitura yacu agiye kuyegurira Inkotanyi gute?”
Bavuye kuri Twagiramungu bajya ku mugabo w’umucuruzi witwa Zacharia Serubyogo “…nyabuneka nimutabare, mutwamaganire n’uwitwa Serubyogo.
Iyo radiyo rutwitsi yatangiye no kuranga aho uwo mugabo ari. “Serubyogo we uri ahantu bita i Giheke… ni ahantu nyine mu Batutsi gusa”. Ibyitirira abanya Cyangugu, iyo radiyo ngo uwo Serubyogo yari yagiye kwihisha ngo ariko bakaba bari bamaze kumugota.
Bati “Serubyogo atumereye nabi cyane.” Ngo we na Twagiramungu bari barabatahuye ibinyoma byabo. “burya baratubeshyaga ngo ni aba MDR, none barimo baraduha Inkotanyi… nta Nkotanyi rero dushaka ino…ntabwo bishoboka”.
Ayo magambo ya RTLM ntiyabaye ay’ubusa, uwo mugabo Serubyogo na benshi mu muryango we barishwe mu gihe cya jenoside. Bicwa kimwe na bene wabo wa Twagiramungu ubu uhakana ko nta jenoside yateguwe. Kubana n’Inkotanyi cyangwa Abatutsi cyari icyaha gikomeye.
Gukira kwa Twagiramungu habaye ah’Inkotanyi na MINUAR. Cyae cyane ah’Inkotanyi.
Kuli Nayinzira
Uwo RTLM yangaga yaramusebyaga uko ishoboye. Muri ibyo biganiro bya RTLM badukiriye Nayinzira bavuga ko yabuze kandi ashakishwa. Abamushakishaga ni abantu bari bagaragaye ko bari hafi ya Hutu-PAWA.
RTLM irarangisha “irarangisha umugabo witwa Nayinzira Président wa PDC, iramurangisha yabuze, impamvu yabuze ni iyihe? Nimwumve na mwe abantu bose bamushaka.
Bavuze urutonde rw’abantu bitwa ko bari banditse bashakisha Nayinzira bakanashyiraho n’imyanya yabo muri politiki. Abo ni Munyarugerero Amiel, Visi Perezida w’ishaka PDC, Harerimana François, Kabanda Celestin, Sibomana Jean Marie Vianney na Niyonsaba Didas.
Abandi ni Rukemanganizi Janvier, Mugemana Tharcisse, Ngerageze Léonard, Mugambira Amorti, Munyakabanza Papias, Mizerero Richard, Kibibi Alphonce na Ruhumuriza Gaspard wari Minisitiri.
Uyu Ruhumuriza yaje no kuba Minisitiri muri guverinoma ya Theodore Sindikubwabo na Jean Kambanda. Ubu aba mu Busuwisi.
Jenoside n’urwango rw’Ababiligi
Muri icyo kinyamakuru kandi intambara Interahamwe zagabaga ku babiligi yarakomezaga. Iyo Kangura No 55 (p. 12) yashushanyije abasirikare b’Ababiligi baberekana ko bashyigikiye Inkotanyi kandi bavangura abahutu.
Ibyo biri mu gishushanyo cyerakana umusirikare umwe w’Umubiligi akandagiye ku mutwe w’umuntu wubitse umuntu wubitse inda amubwira ngo “Iki ni igihutu”. Muri icyo gishushanyo hari n’undi musirikare ufashe undi muntu mu ijosi amubaza ngo “uri Umuhutu cyangwa Umututsi”. Hirya hakaba hari abandi batanu bicaye basubiriza icya rimwe ngo “Twe turi Abanyarwanda”.
Muri Gashyantare mu ntangiriro, hari hasohotse Kangura ikurikira iyo tuvuze nayo yuzuye urwango ku Babiligi. Baregaga abo basirikare ko babogamiye ku nkotanyi kandi ko babiterwa n’Abatutsikazi.
Muri icyo kinyamakuru bari bashushanyije General Romeo Dallaire yicaye akikijwe n’abakobwa babili, umwe asoma Dallaire mu gahanga undi amuri mu kwaha. Hari n’umusirikare w’Umubiligi urinze Dallaire.
Kuri icyo gishushanyo handitse ngo: “General Dallaire n’ingabo ze baguye mu mutego w’ibizungerezi”. (Kangura No 56 p. 15) Interahamwe n’abapawa bitaga abatutsikazi ibizungerezi kubw’urwango.
Iryo terabwoba abasirikare b’Ababiligi muri MINUAR ntibarifashe mu buryo bworoheje. Byari byaragaragaye ko urugomo rw’Interahamwe n’Impuzamugambi rwakorwaga rushyigikiwe n’ingabo z’igihugu.
Kenshi MINUAR bamenyaga ahantu hari intwaro cyangwa Interahamwe zaciye ibintu, aba MINUAR bajya kuhasaka abasirikare ba leta bakabazitira.
Ibi byatumye ku itariki ya 6 Gashyantare 1994, Dallaire na Col. Marchal bahitamo kuba bahagaritse by’agateganyo gusaka intwaro kuko abasirikare ba leta babyitambikagamo. Bari barahahamutse.
Soma: Ubuyobozi, Ubugome n’Urugomo by’Interahamwe, Abaziteraga Inkunga n’Aho zitorezaga aho twigeze kuvuga ibyo bikorwa.
Mubabyitambikagamo ntibari abasirikare bato cyangwa se abari mu nzego ziciriritse. Bafashe uwo mwanzuro kuko uwaherukaga kwitambika mu mirimo yabo yo gusaka intwaro yari Umugaba Mukuru w’Ingabo z’igihugu, Maj. Gen. Nsabimana Deogratias.
Ibyo byabateye ubwoba basanga hari umugambi mubisha wo kugirango FAR n’Ababiligi bo muri MINUAR bazakozanyeho nkuko byari byarateguwe.
Soma: Interahamwe zateguraga jenoside, guhahamura MINUAR no guhangana n’Ababiligi
Bose babyumva
Ku itariki ya 1 Gashyantare RTLM yatambukije itangazo mu gitondo, kandi kenshi rihamagarira inama y’abakuru b’interahamwe. Itangazo rytanzwe na perezida wazo KAJUGA Robert.
“Komite y’Interahamwe za MRND mu rwego rw’igihugu iramenyesha abaperezida b’Interahamwe za MRND b’amasegiteri yo mu mujyi wa Kigali no mu nkengero zawo ko basabwe kuza mu nama yihutirwa uyu munsi itariki ya mbere saa kumi ku cyicaro cy’ishyaka MRND…saa kumi, iyobowe n’abayobozi bakuru b’ishyaka ryanyu MRND”.
Iri tangazo turaryibukije kubera ko hari umuntu uherutse kumbaza niba imikorere y’interahamwe yarabaga ku mugaragaro. Namushubije ko uretse n’uko zirirwaga mu mihanda zambaye zanduranya, zica… ntabwo zihishiraga.
Abari ku buyobozi bukuru bw’ishyaka MRND n’ab’Interahamwe bari bazwi.
Kugirango umenye Imvo n’imvano ya jenoside yabereye mu Rwanda, kurikira Umuhamya w’Amateka (Témoin de l’histoire) ku kuri blog: https://umuvugizi.wordpress.com/


text:
Mbabazi Esther ni umukobwa w’imyaka 28 ukora akazi ko gutwara indege muri Sosiyete ya Rwandair. Ni we munyarwandakazi wa mbere wakoze aka kazi.
Uyu mukobwa avuga ko kuva akiri muto yumvaga inzozi ze ari ugutwara indege kuko ngo ubwo yari afite imyaka 4 gusa yajyaga abona ikintu kigenda mu kirere akumva agomba kuzagitwara kuko yumvaga byanze bikunze gitwarwa n’umuntu.
Izi nzozi zo gutwara indege zakabaye zaarakomwe mu nkokora n’urupfu rwa se wazize impanuka y’indege yabereye muri Kongo Kinshasa ubwo yari afite imyaka 8 y’amavuko, ariko ntiyacitse integer, inzozi ze azigeraho ku myaka 24 anabera abandi bakobwa irembo ryo kubona ko bishoboka.
Ati “Kuva nkiri umwana nakundaga ibintu byo kubona indege nkumva ni ibintu binshimishije ku buryo numvaga ngomba kubikora. Nakundaga kujya mu ngendo njyanye n’ababyeyi banjye cyangwa kujya ku kibuga cy’indege kureba byose bindemamo amatsiko yo kumva nanjye nabikora, nta kintu na kimwe rero cyagombaga kunkoma mu nkokora.”
Uyu mukobwa wize imibare n’ubugenge mu mashuri yisumbuye avuga ko akirangiza yashatse uko yabona ishuri ryamufasha kugera ku nzozi ze, aho yagiye kubyiga muri Uganda mu ishuri ribyigisha rya Soroti Flight School nyuma akaza gukomereza muri Amerika abifashijwemo na sosiyete ya Rwandair akorera kuri ubu .
Mbabazi avuga ko nubwo yinjiye muri aka kazi ari wenyine ubu hamaze kuboneka abandi bakobwa bateye ikirenge mu cye.
Agira ati “Mbere byasaga nk’aho ari ibintu bikomeye ariko nta gikomeye kirimo! Ubu abakobwa benshi barimo barabyitabira, ubu turi abakobwa bagera mu 9 bafite ‘commercial licence’ barimo batatu dukorana muri RwandAir, bintera ishema kumva ko nabereye abandi intangiriro yo kubona ko babishobora.”
Uyu mukobwa avuga ko kugira ngo umuntu agere ku rwego rwo gutwara indege, ikigoye kirimo ari uko bihenze ariko ababishoboye byaba byiza babyize.
Yagize ati “Kwiga gutwara indege si ibintu bigoye, gusa ni ibintu bihenze, ariko ufite amafaranga cyangwa se ukagira ukwishyurira cyangwa ubufasha bwa ‘airline’cyangwa ubwa Leta wabijyamo umwana ukabyiga mu gihe ufite ubuzima buzira umuze, nta kintu kigoranye, niba ari ikintu nakora kuki abandi batagikora?”
Akomeza avuga ko kenshi usanga abantu bazitirwa no kugira ubuzima butifashe neza, ariko ngo uwaba adashobora kubikora kubera ubuzima yareba ibindi bifite aho bihuriye n’indege kandi ikindi ngo bakirinda amagambo abaca intege nko kubabwira ko bazatera nk’abagabo cyangwa bazabura abagabo kuko ngo usanga amagambo nk’aya azitira benshi gukora ibyo bakunda.
Kugira ngo umukobwa wifuza kuba umupilote abashe kubigeraho neza, Mbabazi avuga ko ibyiza ari ugutangira kwitoza amasomo y’ubumenyi (sciences) bakiri bato kuko ngo bifasha kumva neza uko bikorwa.
Ikindi ngo bakwiye kujya bishyiramo ko niba umurimo hari aho ugukura ukakugeza ndetse ukaba ubasha no kukugaburira, bitaba ikibazo kuri bo kuwukora ahubwo bakarushaho kuwukunda.
Hari abacikwa bakamwitiranya n’abagabo
Esther Mbabazi avuga ko nubwo abantu batangiye gusobanukirwa ndetse akaba anakorana n’abantu basobanutse kenshi hari abajya bacikwa bakamwitiranya n’abagabo.
Ati “Kenshi abantu birabacika bakaba bakibagirwa ko uri umugore bakakwita ‘mister’ mukorana kubera bamenyereye ko ari akazi k’abagabo, ariko ntibikunze kubaho.”
Uyu mukobwa avuga ko n’ubwo akunda akazi ke kandi agashoboye hari abagifite imyumvire ko abagore n’abakobwa badashoboye kuko ngo atazigera yibagirwa igihe kimwe ubwo umwe mu bagenzi yanze kugenda mu ndege yari agiye gutwara kandi yari yamaze kwishyura itike y’indege akemera kuyihomba.
Mbabazi wabereye indorerwamo abandi bakobwa bacyinjira mu mwuga w’ubupilote, gutinyuka no kudacika intege bimaze gutuma aba icyamamare ndetse akunze no gushyirwa kenshi ku rutonde rw’abagore bo ku mugabane wa Afrika bateye intambwe idasanzwe bakiri bato.
Rumwe mu ntonde yagaragayeho rukaba ari urwakozwe na Youth Village Africa muri 2013 rwamushyize ku mwanya wa kabiri mu Banyafurikakazi 30 bazamutse bakiri baton detse yagiye ahabwa n’ibihembo bitandukanye.
izubarirashe@gmail.com


text:
Mu buzima, hari udukorwa umuntu asuzugura nyamara ugasanga uduhaye agaciro agize ubuzima bwiza kurenza abandi batabyitaho.
Mu gihe waba wifuza guhora ufite imbaraga mu mubiri nta mavunane ndetse ufite n’isura nziza wakwita kuri ibi bikorwa bikurikira:
1. Kunywa amazi ukibyuka
Ni byiza kunywa amazi mu gikombe kinini ukibyuka mbere yo kugira ikindi kintu ushyira mu kanwa. Ibi bituma wongera amazi mu mubiri cyane ko uba umaze ijoro ryose umubiri ukoresha amazi wanyweye utararyama. Ikindi ni uko ngo amazi ya mugitondo atuma umuntu agira ubushake bwo kurya.
2. Gukaraba amazi y’akazuyazi:
Gukaraba amazi y’akazuyazi bigufasha kunanura imitsi y’umubiri. Ibi bigatuma amaraso atembera neza mu mubiri. Ibi kandi bituma ubushyuhe bw’umubiri na bwo bwiyongera bigatuma umunsi wose wirirwa umeze neza.
3. Kwisiga neza:
Nyuma yo kuva mu bwiyuhagiriro, ugomba gufata amavuta ukisiga winogereza. Ibi bituma mu maso hawe hamera neza umunsi wose.
4. Gufata ifunguro rya mugitondo:
Gufata ifunguro rya mugitondo ni byiza kuko bituma wirirwa ufite imbaraga bityo ukabasha gukora akazi kawe neza.
5. Kunywa icyayi:
Icyayi cya mukaru gikungahaye cyane ku bintu bigabanya oxygene mu mubiri w’umuntu (antioxydants). Ibi rero bituma ya myuka mibi irimo na za Co2 isohoka.
6. Gukora imyitozo ngororamubiri:
Imyitozo ngororamubiri ikozwe mu gitondo nko kugenda n’amaguru, kwirukanka n’ibindi wakora bituma ugabanya umunaniro uba uramukanye. Ibi rero bituma wirirwa umeze neza.
7. Kwitera imibavu:
Burya umuntu uhumura neza uba wumva afite ubuzima bwuzuye ndetse n’abantu unyuzeho bumva uhumura neza bityo bakabona uri umuntu ufite ubuzima bwiza. Ni yo mpamvu rero kwitera imibavu ari byiza ku buzima bw’umuntu. Cyakora ugomba kwirinda kurenza urugero.
8. Gutungurana:
Gutungura cyangwa gukorera udushya uwo mubana cyangwa abana bawe ubakorera utuntu duto duto rimwe na rimwe igihe batari babyiteguye bitera ibyishimo. Akensi ibi byishimo biboneka nk’iyo urimo gusoma ubutumwa (message) bakoherereje bagushimira cyangwa iyo bari kubikwibwirira bo ubwabo.
9. Gusetsa abantu:
Iyo ufite akamenyero ko gusetsa abantu mu gitondo bigufasha nawe kubyuka useka. Gusa biba byiza iyo usetsa umuntu ubiha agaciro na we agaseka akanakwereka ko ibyo wamubwiye koko byamusekeje. Uwo muntu ahora akwibuka ndetse akagumana muri we isura nziza ya twa tuntu dusekeje ukunda kumubwira.
10. Guseka:
Guseka ni byiza ku buzima bw’umuntu. Ni byiza rero kubyuka ukaba wajya aho bavuga utuntu dusekeje cyangwa nawe ukaba wavuga utuntu dusetsa abandi kuko iyo basetse nawe uraseka.
Ibi rero bishobora gufasha umuntu kwirirwa ameze neza. Gusa ugomba kubikora mu gitondo ukabona kwirirwa ufite ubuzima bwiza bityo gahunda zawe z’umunsi ukabasha kuzikora neza ukeye
Niba wifuza kumenya inkuru zishyushye, udushya, n’ibindi bintu byagufasha mu buzima buzanzwe, Kanda hano ugere kuri Page yacu ya Facebook ujye ubigezwaho buri munsi. Uzajya unahasoma inkuru ndende z’urukundo, ijambo ry’Imana, n’ibindi byinshi… Ntucikwe, KANDA HANO!!!


text:
Ntabwo uzabuza umwana kujya mu kabari.... - Minisitiri Nyirasafari
Minisitiri w’Uburinganire n’Iterambere ry’Umuryango asaba ababyeyi b’abagabo guha abana babo urugero rwiza ndetse na bo bagafatanya n’abagore bakita ku burere bw’abana kuko ngo hari benshi usanga baziko uburere ari inshingano ziharirwa ababyeyi b’abagore gusa kandi nyamara umwana ari uw’ababyeyi bombi.
Ibi yabivuze ubwo yaganiraga n’abagore bahagarariye abandi mu mujyi wa Kigali,ati: “Twite ku burere bw’abana bacu ariko tubabere urugero rwiza, ntabwo uzabuza umwana kujya mu kabari ari ho wibera, ariho uhora.”
Yabwiye ababyeyi ko guharira inshingano y’uburere abagore gusa bidakwiriye. Ngo uburere bw’umwana bureba ababyeyi bombi bagafatanya.
Minisitiri Nyirasafari yakomeje agira ati: “Umwana ni uw’ababyeyi babiri ni uwa nyina ni uwa se. Iyo tuvuze uburere ntabwo bureba umugore gusa, burareba n’umugabo nk’uko nyine umwana aba ari uwabo bombi. Ni byiza ko bafatanya. Nta we ukwiye gusiganira uburere bw’umwana, uburere bw’umwana ntibusiganirwa.”
yibukije ababyeyi ko guha abana babo uburere bukwiye aribyo bibafitye akamaro kurenza ibindi byangombwa umwana ahabwa mu mikurire ye.
Ati “Babyeyi, twite ku burere bw’abana bacu, kuko mu byo umwana akenera mu mikurire, igikomeye kuruta ni uburere. Ushobora kuzana ibimutunga (ibiribwa n’ibindi ashaka akabibona) ariko yabura uburere akangirika.”
Muri iki gihe ngo usanga hari abana bafite imyitwarire mibi, rimwe na rimwe inabagiraho ingaruka, barayitewe n’uko ababyeyi babahaye urugero rubi cyangwa batarabakurikiranye.
Ababyeyi usanga ngo ari bo kibazo akenshi. Minisitiri Nyirasafari yongeyeho ati “Turagenda tubona abana bafite imyitwarire itari myiza bigateza ibibazo. Ariko umubyeyi ni we kibazo, umubyeyi akwiriye kubyara azi neza ngo azarera umwana gute. Ababyeyi bagomba kumenya ko kurera umwana atari ukumuha ibyo kurya gusa agomba no kuganirizwa.”
Minisitiri ashishikariza abagore kwita ku burere bw’umwana kabone nubwo umugabo atamufasha, ngo agomba kubikora yitaye ko iyo umwana agaragaje ikibazo cy’uburere buke byitirirwa umubyeyi w’umugore.


text:
www.eachamps.rw
Nyampinga w’ umurage wa 2017 Shimwa Guelda abona ko ikibazo cy’ indimi zo mu mahaganga ari imbogamizi ikomeye cyane bikaba akarusho mu rubyiruko kuko usanga bigoye kumva ijambo ry’ urubyiruko hatajemo kuvanga indimi.
Shimwa Guelda wegukanye ikamba rya Nyampinga w’ umurage yaganiriye na EAchamps ubwo hari mu gitaramo cyo kwizihiza umunsi mukuru wahariwe ururimi kavukire rw’ Abanyarwanda.
Uyu mukobwa ukiri muto yadutangarije byinshi aho yagiye agaruka ku rurimi rw’ ikinyarwanda avuga ko byagakwiye ko dukoresha ikinyarwanda nk’ ururimi rw’ ababyeyi kuburyo nabandi baza batugana bakumva ari byiza nabo bakajya baharanira kumenya indimi zacu kuruta uko twebwe twamenya izabo. Yakomeje avuga ko nuyu munsi mukuru wo kwizihiza ururimi kavukire ari iterambere rikomeye mu buryo bwo gusigasigara ururimi ngo rudacika.
Shimwa Guelda na Miss Iradukunda Elsa bari bitabiriye igitaramo cy' umunsi mukuru w' ururimi kavukire
Mu rugendo rwa Guelda kugirango abashe kwegukana ikamba afite rya nyampinga w’ umurage yadutangarije zimwe mu mbogamizi yagiye abona zagoye abakobwa 15 bari bahatanye doreko banabanye ho iminsi itari mike bari muri boot camp I Nyamata. Aho batozwaga bakanigisha umuco uranga igihugu cy’ u Rwanda.
Zimwe mu mbogamizi yadutangarije yabonye bagiye bahura nazo zikabagora cyane harimo kuvuga ururimi rw’ ikinyarwanda aho ngo uwajya kuvuga wese yanyuzagamo akagobekamo rumwe mu zindi ndimi z’ amahanga kandi wenda bari kwimenyereza kuvuga ikinyarwanda cy’ umwimerere.
Shimwa Guelda niwe Nyampinga w' umurage wa 2017
Ikindi kintu kijyanye n’ umuco cyabagoye cyane harimo imbyino za Kinyarwanda. Ho yabisobanuye avuga ko mu rubyiruko usanga baratwawe n’ umuziki wo hanze ndetse n’ imbyino zaho, nuwaba yagerageje kubyina izo mu Rwanda akazibyina mu buryo budakwiriye.
Shimwa Guelda yanzuye asaba ko abayobozi ndetse n’ abantu bakuru bagakwiye kwegera abana bakiri bato bakabatoza gukoresha neza ururimi rw’ ikinyarwanda aho bikwiye yose.
9 months ago | by Kubwimana Bonaventure


text:
Muri iki gihe iyo uvuze indwara y’umuvuduko w’amaraso, abenshi bumva umuvuduko uri hejuru cyangwa Hypertension, ariko ntidukunze kwibaza mu gihe uwo muvuduko wabaye muke aribyo bita hypotension. Iyi rero ni indwara y’umuvuduko w’amaraso uri hasi nayo ikaba izahaza abantu cyane. Muri iyi nkuru yacu, tugiye kuganira byinshi kuri iyi ndwara.
Umuvuduko w’amaraso ni iki?
Umuvuduko w’amaraso ni ingufu amaraso agendana mu mijyana n’imigarura bityo amaraso akabasha kugera mu bice bitandukanye by’umubiri.
Ni ryari bavuga ko umuvuduko w’amaraso uri hasi?
Bavuga ko umuvuduko w’amaraso uri hasi,igihe uba ufite munsi ya 90/60mmHg (ibi ni ibipimo bifatirwa kwa muganga). Gusa aha bisaba ko byibuze bagupima inshuro irenze imwe (nibura inshuro eshanu (5) zitandukanye bagasanga biri munsi ya 90/60mmHg .
Ese yaba iterwa n’iki?
Hari impamvu nyinshi zishobora gutera umuvuduko uri hasi w’amaraso,muri zo harimo:
- Kuva amaraso menshi nko mu gihe wagize impanuka.
- Kuba urwaye umutima bigatuma imitsi ijyana amaraso idakora neza.
- Gucika intege bijyana no kubura amazi mu mubiri nka nyuma y’igihe utarya cyangwa uhangayitse
- Kugira amaraso make ndetse no kunanuka bikabije.
- Kugira ubwivumbagatanyebw’umubiri budasanzwe ku kintu runaka cyane cyane imiti yo mu bwoko bwa pénicilline (byitwa anaphylactic shock)
- Kugira ubwandu bw’amaraso butandukanye.
- Imikorere mibi y’imisemburo nko kurwara diyabete, impyiko, cyangwa indwara zifata imvubura ya thyroid.
- Imiti imwe n’imwe nayo ishobora gutera iki kibazo muri yo twavuga iyo mu itsinda rya beta blockers, nitroglycerin, isohora amazi mu mubiri, ndestse n’ivura depression.
- Abagore batwite bakunda kugira iki kibazo.
- Kunywa inzoga nyinshi,itabi ndetse n’ibindi biyobyabwenge bitandukanye.
Dore bimwe mu bimenyetso bishobora kugaragaza ko ufite ikibazo cy’umuvuduko w’amaraso uri hasi :
- Guhorana umunaniro ndetse no gucika intege mu ngingo
- Kugira iseseme
- Kureba ibikezikezi,
- Kubabara mu gihe uhumeka,
- Uruhu ruhorana urumeza
- Kugira isereri,guta ubwenge ndetse ukaba wakwitura hasi kenshi.
- Uruhu ruhorana urumeza
Ngizi zimwe mu nama zagufasha kwirinda iyi ndwara:
- Kurya imbuto n’imboga cyane kuko zifasha kuringaniza umuvuduko w’amaraso.
- Kurya umunyu wumvikana mu biryo ariko utari mwinshi kuko ugira imyunyungugu ya Sodiyumu ifasha kuzamura umuvuduko w’amaraso.
- Kunywa amazi ahagije mu rwego rwo kwirinda umwuma ndetse no kugira ngo amaraso atavura.
- Kwirinda guhagarara igihe kirekire ku basanzwe bagira iki kibazo kuko bishobora guhagarika imikoranire y’ubwonko n’umutima amaraso yananiwe kugera muri ibyo bice.
- Kwirinda kunywa ikawa nyinshi mu ijoro ndetse n’ibindi binyobwa birimo ibisindisha kuko bigabanya umuvuduko w’amaraso
- Gukora siporo zihagije kuko zifasha kuringaniza umuvuduko w’amaraso
Ese wari uzi ko hari imiti ikoze mu bimera ifasha abantu bafite ubu burwayi?
Ni byiza gukurikiza inama twababwiye haruguru kugira ngo wirinde iyi ndwara,ariko hari abasanzwe bagira iki kibazo. Ubu rero habonetse imiti ikoze mu bimera kandi ikaba itunganyije neza, irizewe ku rwego mpuzamahanga kuko ifite ubuziranenge butangwa n’ibigo bikomeye ku isi nka FDA (Food and Drug Administration),Iyi miti rero ikaba ivura indwara zifata umutima,ifasha amaraso gutembera neza,ndetse igasukura n’imitsi y’amaraso bityo umuvuduko wawe ukajya kuri gahunda.
Muri iyo miti twavugamo nka: Ginseng Rh capsule,Protein Powder,Multivitami Capsules,Ganoderma plus capsules,Kudding plus tea,,…..Uramutse uyikeneye, wahamagara kuri 0789433795/0726355630 cyangwa ukaba wagana Horaho Life aho ikorera kwa Rubangura muri Etage ya 3, mu muryango wa 302.Ndetse wanasura urubuga rwabo arirwo www.horahoclinic.rw.


text:
ISOMO RYA MBERE
Isomo ryo mu gitabo cy’Intangiriro (Intg 2, 4b-9.15-17)
4bUmunsi Uhoraho Imana ahanga ijuru n’isi, 5ku isi nta n’agahuru ko mu gasozi kaharangwaga, nta n’icyatsi cyari cyakamera ku misozi, nta n’umuntu wariho ngo ahinge ubutaka. 6Ariko isoko yapfupfunukaga mu kuzimu ikabobeza hejuru y’ubutaka hose. 7Nuko Uhoraho Imana abumba Muntu mu ibumba rivuye mu gitaka, amuhuha mu mazuru umwuka w’ubuzima, nuko Muntu aba muzima. 8Ubwo Uhoraho Imana atera ubusitani iburasirazuba muri Edeni, ahatuza Muntu yari amaze kubumbabumba. 9Uhoraho Imana ameza mu gitaka ibiti by’amoko yose binogeye amaso kandi biryoshye; ameza n’igiti cy’ubugingo mu busitani hagati, n’igiti cy’ubumenyi bw’icyiza n’ikibi. 15Uhoraho Imana ashyira Muntu mu busitani bwa Edeni, ngo abuhinge kandi aburinde. 16Nuko Uhoraho Imana ategeka Muntu ati «Igiti cyose cyo muri ubu busitani, ushobora kukiryaho; 17ariko igiti cy’ubumenyi bw’icyiza n’ikibi ntuzakiryeho, kuko umunsi waramutse ukiriyeho uzapfa nta kabuza.»
ZABURI (Zab 104 (103), 1-2a( 27-28, 29bc-30)
Inyik/ Mutima wanjye, singiza Uhoraho!
Mutima wanjye, singiza Uhoraho!
Uhoraho, Mana yanjye, uri igihangange rwose!
Wisesuyeho icyubahiro n’ububengerane,
wambaye urumuri nk’igishura.
Byose ni wowe byiringira,
biteze ko ubiha icyo kurya mu gihe gikwiye.
Urabiha bikayoragura,
wabumbura ikiganza cyawe bigahaga ibyiza.
Wabivanamo umwuka byahwera,
Bigasubira mu mukungugu byavuyemo.
Wohereza umwuka wawe bikaremwa,
maze imisusire y’isi ukayihindura mishya.
IBANGONDIRIMBO RIBANZIRIZA IV ANJILI (1 Sam 16, 7)
Alleluya Alleluya.
Uhoraho ntareba imisusire nk’abantu,
ahubwo areba umutima.
Alleluya.
IVANJILI
+ Amagambo yo mu Ivanjili ntagatifu uko yanditswe na Mariko (Mk 7,14-23)
Muri icyo gihe, 14Yezu yongera guhamagara rubanda, arababwira ati «Nimutege amatwi mwese, kandi munyumve neza! 15Nta kintu kijya mu muntu giturutse inyuma kimuhumanya, ahubwo ikivuye mu muntu ni cyo kimuhumanya. 16Ufite amatwi yo kumva niyumve!»17Amaze kwinjira mu nzu yitaruye rubanda, abigishwa be bamusobanuza uwo mugani. 18Arabasubiza ati «Namwe mubuze ubwenge bigeze aho? Ntimwumva se ko nta kintu na kimwe cyinjira mu muntu giturutse inyuma gishobora kumuhumanya, 19kuko kitinjira mu mutima we, ahubwo kijya mu nda, kigasohoka kijya gutabwa mu rwobo.» Bityo yemeza ko ibiribwa byose bidahumanya. 20Arongera ati «Ikivuye mu muntu ni cyo kimuhumanya. 21Kuko mu mutima w’abantu ari ho haturuka ,imigambi mibi: ubusambanyi, ubujura, ubwicanyi, 22ubuhabara, umururumba, ubugome, uburyarya, ingeso mbi, ishyari, gutukana, ubwirasin’amafuti. 23Ibyo bintu byose bibi biva mu mutima, ni byo bihumanya umuntu.»